
Adroddiad Ymchwil Ysgrifenedig (12000)
Y Plentyn Hapus: Ymchwiliad i ddehongliadau plant 3 – 7 oed o’r hyn sy’n creu ymdeimlad o hapusrwydd ynddynt o fewn yr ysgol.
Cyflwyniad
Yn 2002 cyhoeddwyd cyfrol gan Steven Harrison yn datgan: y sawl â gweledigaeth, yr arloeswyr, a’r gwrthryfelwyr yn unig sy’n camu allan o ddamcaniaeth ac ymchwil i fewn i fywydau plant er mwyn holi plant a darganfod, sut maent yn dysgu a beth yw dysgu i blentyn. Dros y degawd diwethaf mae’r diddordeb i gynnwys llais y plentyn yn y broses o gynllunio, asesu a myfyrio wedi cynnyddu fel blaenoriaeth o fewn addysg yng Nghymru. Adnabu Estyn (2016) ‘Bod ysgolion sy’n gwrando ar “lais y disgybl” yn llwyddo’ ac annogir ysgolion yn nogfen argymhellion cwricwlaidd Dyfodol Llwyddiannus Yr Athro Donaldson (2015) y dylid ymgynghori gyda phlant i sicrhau darpariaeth bwrpasol a wna ateb gofyn cwricwlwm addas fel un o’i argymhellion.
Yn 2001 Cymru oedd y wlad gyntaf o fewn y Deyrnas Unedig i apwyntio Commisiynydd plant sef Peter Clark, dilynnwyd ef gan Keith Towler a heddiw Sally Holland sy’n sicrhau clywir lleisiau plant Cymru o fewn polisiau a wna ddylanwadu arnynt. Ers i Gymru fabwysiadu erthyglau Confensiwn y Cenhedloedd Unedig ar Hawliau Plant yn 2004 gwelir ôl yr erthyglau’n treiddio drwy penderfyniadau llywodraethol yn enwedig lle ystyrir addysg a lles y plentyn.
Bwriad yr ymchwil hwn yw ystyried barn plant am eu hapusrwydd o fewn cyd-destun yr ysgol. Gyda lles y plentyn yn derbyn cryn sylw o fewn polisiau Llywodraeth Cymru megis Deddf Llesiant Cenedlaethau’r Dyfodol (2015), Y Ffordd Gywir: Arolwg Addysg (2018) a Cwricwlwm i Gymru (2020) i enwi rhai. Mae cyflwr emosiynol yn cyfrannu at y les y plentyn, bwriedir felly holi plant 3 – 7 oed am yr hyn sy’n creu ymdeimlad o hapusrwydd ynddynt pan meant o fewn eu hysgolion dyma rhesymeg y gwaith. Yn fethodolegol defnyddir dull ‘Mosaic’ Clark (2017) sy’n caniatau casglu tystiolaeth mewn nifer o ffyrdd gyda’r plentyn yn ganolog i’r broses fel cyfranogwr. Canolbwyntir ar oed y Cyfnod Sylfaen sef 3 – 7oed am ddau brif rheswm, y cyntaf gan fod lles y plentyn yn greiddiol i gwricwlwm plant ifainc ac yn ail, canfu o ddarllen y diystyrrir yr oed yma fel arfer o fewn gwaith ymchwil sy’n ymwneud â chasglu barn plant. Y gred gyffredinol ym myd ymchwil hyd at yn ddiweddar, oedd nad oedd gan blant ifainc y gallu na’r eirfa i fynegi’n glir eu barn. Drwy gydol y broses ymchwil sicrheir cydymffurfio a gofynion moesegol yn ogystal a cheisio ateb pedwar cwestiwn penodol:
a) Beth ystyria plant ifainc yw’r dylanwadau sy’n cyfrannu at eu hapusrwydd yn yr ysgol?
b) Gall casglu barn plant am eu hapusrwydd arwain at addasiad o ran arferion addysgwyr o gynllunio?
c) Oes tebygrwydd rhwng ymatebion plant 3 – 7 oed ag atebion a roddwyd gan blant hŷn o’r hyn sy’n dylanwadau ar eu hapusrwydd?
   ch) Beth yw’r cyfraniad gall plant ifainc wneud i ymchwil?

Yn ategol cyhoeddodd BERA (2019) yn eu adroddiad ‘Dyfodol Ymchwil i Addysg yng Nghymru’ ei hymatebion i’r cwestiwn: ‘Ymchwil ym mha feysdd y mae arnom eu hangen?’ Nodwyd gan 7% o’r ymtebwyr bod angen ymchwil ym maes lles disgyblion, a 17% yr angen am ymchwil o ran rhoi polisi ar waith. Gellid cysylltu’r ddwy agwedd gyda’r ymchwil yma gan mail lles y plentyn yw prif ffocws y gwaith a llais y plentyn yn thema amlwg o ran polisi hawliau plant.  Mae’r cysyniad o les y plentyn yn amlwg o fewn dogfennau polisi sy’n ymwneud â gofal plant a phobl ifanc yng Nghymru a’n fyd eang. Gyda’r disgwrs o’r angen i sicrhau lles a hunan fri uchel, bwriad yr ymchwil yw adnabod y dylanwadau hynny a wna gyfrannu at hapusrwydd ein dinasyddion ieuengaf yn eu hysgolion cynradd.   

Adolygiad Llenyddiaeth
Lles a Hapusrwydd
Cytuna ymchwilwyr mai cysyniad anodd yw lles i’w ddiffinio a’i egluro Siraj (2015) a Lewis (2016), gan bod cynifer o ddiffiniadau parthed lles yn bodoli mae perygl o ddirywio ei bwysigrwydd gan na ellid dod at gytundeb yn ei gylch Manning-Morton (2014). Atega Waters (2012) ystyrir lles y plentyn o fewn dogfennau polisi mewn nifer o ffyrdd gwahanol yn aml fel modd o gyfleu ‘diffyg’ o fewn y plentyn sydd angen ymyrraeth i’w wella. O fewn cyd destun yr ymchwil hwn ystyrir lles fel y plentyn iach neu’r plentyn cyflawn, Awgryma Pollard a Lee (2002) mai bod yn ‘iach’ yng nghyd-destun corfforol, seicolegol, gwybyddol, cymdeithasol ac yn economaidd yw’r term cyfannol am les. Ni edrychir ar yr holl agweddau hyn ond yn hytrach lles goddrychol y plentyn o fewn yr ysgol a’r gweithgarwch y gwna ymgymryd ag o. 
Ers sefydlu gwasanaethau cymdeithasol a’r gwasanaeth iechyd yn 30au a 40au’r ganrif ddiwethaf mae lles wedi derbyn cryn sylw o fewn dogfennau polisi yng Nghymru a thu hwnt. Cyd - gyfrifoldeb gweithwyr proffesiynol ar y cyd gyda rhieni oedd gwarantu lles plant. Gwelir bod rhai o’r ffyrdd o fesur lles wedi parhau hyd at heddiw megis cynnal profion ar gyfnodau penodol o bryfiant o enedigaeth gan fesur y cynnydd a wnaed gan yr unigolyn o ran ymateb, clyw a phwysau. Ond yn ddiweddar mae lles emosiynol y plentyn yn derbyn fwy o sylw yn y cyfryngau a lles fel maes canolog o fewn polisiau domestig yma yng Nghymru megis o fewn Cenhadaeth ein Cenedl (2017) aa wnaeth osod y ffordd ar gyfer ein diwygiad addysgol presennol ar gyfer plant 3 – 19 oed. Gwyddys bod yna ffactorau niferus sy’n dylanwadu ar y plentyn megis teulu, ffrindiau, y cartref, yr ardal enedigol a sefyllfa ariannol y teulu i enwi ond rhai.  
Awgryma Bronfenbrenner yn ei waith ‘systemau ecolegol’ (1978) sut gall y rhain ddylanwadu ar ddatblygiad yr unigolyn a’r rhagolygon am ddyfodol llewyrchus. 

Ffigwr 1  - Systemau Ecolegol Bronfenbrenner
Eglura Bronfenbrenner bod y dylanwadau agosaf at blentyn, yn deulu, ffrindiau ac ysgol o fewn y system feicro yn medru cael effaith gref o ran diffyg ymglymiad a chreu perthnasau agos a fedr ddylanwadu ar les a hapusrwydd yr unigolyn. Yn y system feso, sef yr ail haen ystyrir dylanwadau megis grwpiau cymunedol, cyfleoedd cymunedol a chrefydd – y profiadau sydd ar gael i’r plentyn wrth dyfu. O fewn y drydedd system cynhwysir gwasanaethau cymunedol ehangach, dylanwadau polisiau awdurdodau lleol a’r llywodraeth gall rhain ddylanwadu ar safle cymdeithasol y teulu, cyfleoedd am waith ac ati; a’r system facro, sef yr olaf o’r systemau yn ymwneud ac economi’r wlad, ynghyd a pholisiau byd eang.
Nid cysyniad newydd yw lles, ystyriodd Aristotle y pwysigrwydd o gyrraedd y ’delfrydol’ Manning-Morton (2016), yn yr un modd gwnaeth Maslow (1943) gyflwyno’r haenau angenrheidiol er mwyn cyrraedd man hunan gweithredol o ‘fod’. Ar gyfer yr ymchwil yma, gogwyddir tuag at syniadaeth Ddwyreiniol seicolegol a chymdeithasol o les neu lesiant sy’n mynegi natur gyfannol (Ereaut & Whiting, 2008; Laevers, 2015). Noda Statham a Chase (2010) bod yna gonsensws mai rhywbeth aml ddimensiwn yw lles a dylid ystyried agweddau corfforol, emosiynol a chymdeithasol wrth geisio ei fesur. Gwyddys bod adolygiadau o les plant a phobl ifainc megis: Australian Wellbeing Survey (2019), Good Childhood Report (2018), Children’s World’s Report (2015) ac adolygiad diweddaraf Commisinnydd Plant Cymru Beth Nawr? (2018) bob un yn cydnabod bod mwy i’w wneud o ran sicrhau hapusrwydd a lles ein plant. Datgana Statham a Chase (2010) mai cymharol newydd yw’r cysyniad o ddefnyddio barn goddryrychol plant gan na wnaed cynnwys llais neb ond barn wrthrychol ‘arbenigwyr’ ym maes lles hyd at yn ddiweddar, ni holwyd plant eu hunain, yn hytrach, honiadau o’r hyn ddylid gwneud er mwyn gwella cyflwr addysg a byw ar eu cyfer oedd yr arfer. 
Serch hynny, dros y deugain mlynedd diwethaf mae’r twf o gynnwys plant yn gyfranogwyr wedi cynyddu, gellid honni mai oherwydd dyfodiad erthyglau Confensiwn y Cenhedloedd Unedig ar hawliau plant (1989) sy’n rhannol gyfrifol am hyn wrth i wledydd fabwysiadu yr erthyglau o fewn polisiau domestig ac yn ganolog i sicrhau hawliau plant yn weithredol. Mynega Ereaut a Whiting (2008:5) ‘wellbeing acts like a cultural mirage: it looks like a solid construct, but when you approach it, it fragments or disappears.’ Gofynant pwy sydd a’r hawl i ddiffinio beth yw ystyr lles i blentyn? Ni all neb ddadlau meddant mai lluniad gymdeithasol ydyw wedi’i fowldio gan ddiwylliant.
Dechreua’r plentyn ifanc ddatblygu ymdeimlad o’r hunan o 18mis oed ac erbyn 3 oed datblyga hunan fri yn seiliedig ar sut ystyria’r plentyn ei hun drwy lygaid eraill Dowling (2000). Atega Dowling bod ymdeimlad o hunan fri a sicrwydd yn ddibynol ar ba mor gadarn a sefydlog rydym yn teimlo, o ganlyniad mae hunan fri sefydlog a gwybodaeth o’r hunan yn cyfrannu tuag at plentyn hyderus a fedr wynebu newid yn ddi-rwystr. 
Mynega adroddiadau ymchwil nad o reidrwydd yr hyn credwn fel oedolion yw’r pethau a wna sicrhau hapuarwydd plentyn yw’r pethau sy’n llwyddo i gadw hapusrwydd y plentyn dros gyfnod hir (Haan, 2002; Harrison, 2002; Helliwell et al, 2019). Yn y gorffennol roedd y prif ffocws ar yr anhwylderau oedd yn achosi hwyliau ddrwg yn hytrach na’r hyn oedd yn codi ymdeimlad o hapusrwydd. Un ffactor gwna polisiau ac ymchwil gyfeirio ato fel dylanwad ar hapusrwydd yw arian neu sefyllfa economaidd y plentyn a’i deulu. Gwna hyn gefnogi’r ffaith a wyddys sef os yw unigolion yn byw mewn cyflwr o ddifreintedd gall ddylanwadu ar ei hapusrwydd, serch hynny, mae ymchwil o’r 50au a’r 60 au o’r ganrif ddiwethaf yn nodi ffaith ddiddorol sef pan ddaw unigolion/ teuluoedd allan o’r cyflwr i fedru byw bywyd yn gyfforddus nid yw eu hapusrwydd o reidrwydd yn cynnyddu. Nid yw cefndir cartref na sefyllfa economaidd y cyfranogwyr na chwaith ble lleolir yr ysgolion o ran ardaloedd difreintiedig neu gefnog yn ystyriaethau o fewn yr ymchwil yma. Mae hapusrwydd y plentyn yn yr ymchwil yma yn bwriadu ymchwilio medrau plant arddangos eu dealltwriaeth o’u emosiynau. Noda Greene a Hogan (2006:94) bod hyn yn cyfleu 
    the significance of the emotional context – both for the demonstration of 
    children’s capacities and for the cognitively rich disourse about why people
    behave the way they do.
Yn yr un modd a lles nid oes un eglurhad neu ddiffiniad cytun gan ymchwilwyr ar gyfer hapusrwydd ychwaith. Gwna cyhoeddiadau fel arfer ddefnyddio’r ymadrodd hapusrwydd i ddynodi sut mae unigolyn yn teimlo ar y pryd (state of mind). Defnyddir wynebau hapus i gynrhychioli hapusrwydd, gwnaed hynny o fewn yr ymchwil hwn, ond cydnabu hefyd ei fod yn mynd yn ddyfnach na’r teimlad dros dro yn unig. Ystyrir hapusrwydd yma fel sefyllfa barhaol o ‘fod’ rhywbeth cyfarwydd i’r plant fedru gysylltu gyda’r ymdeimlad o fod yn serchog, yn llawen ac yn creu ymdeimlad o fod yn gyfforddus. Eglura Harrison (2002) fe wna unrhyw ddeilaog sy’n trafod hapusrwydd plant droi at ystyried y byd gwna’r plant fyw ynddi, ac yn anochel i’r amgylcheddau a’r awyrgylch lle mae’r plentyn fel addysgwr yn bodoli. Y rhain yn achos yr ymchwil hwn yw’r dosbarthiadau ac amgylcheddau’r dosbarth tu fewn a thu allan.
Gelllid dadlau felly bod hapusrwydd yn cyfrannu at y sefydlogrwydd hynny i sicrhau lles. Yn ol y John Templeton Foundation (2019) os ydym yn ystyried hapusrwydd fel ffordd o ‘fod’, yna gellid ei rannu i dair damcaniaeth wahanol sef: Hedoniaeth a wna gysylltu hapusrwydd gyda profiadau pleserus. Damcaniaeth Stadau emosiynol sy’n mesur hapusrwydd fel stad gadarnhaol emosiynol (sydd i’r gwrthwyneb i bryder a gofid) a’r trydydd, damcaniaethau Boddhad Byw yn fesur o hapusrwydd bywyd yn gyfan. O fewn y gwaith hwn defnyddir cyd blethiad o hedoniaeth a damcaniaeth boddhad byw y cyfranogwyr ifainc o fewn cyd destun yr ysgol, ymdeimlad personol wedi’i ddylanwadu o bosib o ran y pethau, adnoddau, llefydd neu bobl sy’n cyfrannu at yr hapusrwydd hwnnw.
Mynega Haan (2006) y credwn fel dynoliaeth ein bod yn gwybod beth sy’n gwneud plant yn hapus, cydnabu mai prin yw’r ymchwil seicolegol yn y maes i gadarnhau hyn, er bod diddordeb ymchwil wedi datblygu yn y maes. Un o’r ymchwilwyr ar flaen y gad o ran maes hapusrwydd a’r mwyaf adnabyddus yn eu plith Yr Athro Martin Seiglman sy’n rhan o’r corff a alwant eu hunain yn ‘seicolegwyr cadarnhaol’ sy’n astudio hapusrwydd a lles. Noda Seiglman, yn ychwanegol i berthnasau cadarnhaol, ystyriaeth bwysig arall i blant o’r hyn sy’n cyfrannu at eu hapusrwydd yw meistrolaeth (mastery) hynny yw, pan gwnant deimlo eu bod yn llwyddo ac yn dda yn cyflawni rhywbeth. O bosib gwna canlyniadau’r ymchwil hwn arddangos y ffaith yma gan fe allai plant ddewis eu hoff ardaloedd o fewn y dosbarthiadau ar sail pa mor hyderus a llwyddannus teimlant oddi fewn iddynt. 
Mewn ymchwil i’r ymennydd noda yr Athro Richard Davidson bod pobl sydd a mwy o weithgarwch yn rhan flaen chwith eu hymenydd yn dueddol o fod yn fwy cadarnhaol ac yn gwenu mwy ac i’r gwrthwyneb i’r sawl sy’n defnyddio’r ochr dde yn amlach. Gwna gydnabod bod rhai cysylltiadau niwronol sylfaenol wedi’u gwneud cyn genedigaeth, ond bod y gymhariaeth rhwng astudiaethau a wnaed ar blant newyddanedig ac oedolion o ran emosiwn a defnydd o ochr chwith yr ymennydd yn syfrdanol debyg. A ydym o ganlyniad i gredu felly, bod hapusrwydd plentyn wedi’i sefydlu ac yn ei le yn barod? Y ddadl dros geneteg a natur fel map i’n personoliaeth. Nid felly mo’r achos medd eraill, eglura Haan (2006) bod profiadau bywyd sef y ddadl maethu a phrofiad yn cael dylanwad ar sut gwna’r ymennydd ac emosiynau yr unigolyn ddatblygu wrth fynd yn hŷn. Cyflwyna Waitley farn arall ‘Happiness cannot be travelled to, owned, earned, worn or consumed.’ (Waitley yn Talley 2007:1) Ceisia ddadlau na ellid mewn gwirionedd fesur hapusrwydd a chymharu tebyg am debyg gan ei fod yn unigryw a goddrychol – ymdeimlad a fedr newid mewn eiliad a berthyn i’r ysbrydol yn hytrach na’r gwybyddol yw hapusrwydd mewn gwirionedd. Gellid honni y gwna hyn ymddangos o fewn y data gan i blant ifainc newid eu hoffterau o fewn cyfnod byr ac felly cip lun ar y pryd yn unig a geir wrth ymchwilio i’w bywydau. Gwna’r ymchwil yma, ystyried lles goddrychol y plentyn o’r hyn sy’n cyfrannu at ei hapusrwydd ar y pryd o fewn yr ysgol, ni wna ystyried dylanwadau cefndirol a phrofiadau a gafwyd gan y plentyn ynghynt. 
Lles o fewn polisi gwladol
Mae lles plant wedi ennill ei blwy o fewn dogfennau polisi yng Nghymru dros y ddau ddegawd diwethaf. Ymddangosodd lles o fewn Fframwaith ar gyfer dysgu Plant 3 -7 oed y Cyfnod Sylfaen yn 2008, a nodwyd yn glir o fewn y ddogfen mai Datblygiad Personol a Chymdeithasol, Lles ac amrywiaeth Ddiwylliannol oedd calon ac enaid yr cwricwlwm o ran egwyddor sylfaenol. Yn 2015 gwnaeth yr Athro Donaldson argymell y dylai lles for yn ffactor ganolog o fewn y cwricwlwm newydd a rhoddwyd pwyslais bellach iddo gan gynnig Iechyd a Lles fel Maes dysgu a Phrofiad ar hyd continwwm dysgu plant o 3 – 16 oed. 
Yn ategol, yn 2015 cyhoeddwyd Deddf Llesiant Cenedlaethau’r dyfodol a’i fwriad o wella lles cymdeithasol, economaidd, amgylcheddol a diwylliannol Cymru gan ei wneud yn ofyn cyfreithiol ar bob sefydliad i gydymffurfio. Gwelir yn dyddiol darlledu yn y cyfryngau am bobl ifianc yn dioddef o iselder neu ystadegau bod cyflwr lles y gymdeithas wedi gostwng sy’n arddangos pa mor bwysig yw sicrhau bod lles yn flaenoriaeth gan y llywodraeth er mwyn ymateb i anghyfiawnderau economaidd ac addysgol. Yn 2017 cyhoeddwyd dogfen Llesiant Cymru 2017-2018 -Beth ydym yn ei wybod am lesiant? Bwriad y ddogfen oedd cymharu llesiant yn erbyn 46 dangosydd cenedlaethol – gwnaed datblygu arolwg penodol ar gyfer plant ac addasu peth o’r dangosyddion a’I gyhoeddwyd yn 2018. Er bod nifer o’r ymatebion yn gadarnhaol o ran sefyllfa plant a bod cynnydd mewn nifer o feysydd megis iechyd ac addysg, tynnwyd y wybodaeth o ddata cenedlaethol yn hytrach na siarad a phlant a ni gynrhychiolwyd llais plant ifianc iawn o fewn yr ymchwil.
Nodwyd eisioes bod erthyglau confensiwn y Cenhedloedd Unedig ar Hawliau plant wedi eu hymgorffori o fewn ein polisiau yng Nghymru, un o’r erthyglau pwysicaf y’i canfu o fewn addysg yw erthygl 12 sef yr hawl i fynegi barn am beth ddylai ddigwydd ac i bobl wrando. Mae gwrando ar leisiau plant yn un o’r egwyddorion creiddiol a berthyn i addysgeg addysgwyr yng Nghymru gwelir hyn yn amlycach o fewn darparaethau ac ysgolion yn rai a’u cydnabu fel sefydliadau sy’n ‘parchu hawliau’. 
Ystyrir erbyn hyn bod gan blant hawliau ac asiantau ‘agency’ i fedru cyfrannu at yr hyn sy’n efeithio arnynt o ddydd i ddydd Ereaut a Whiting (2008). Ychwanega Moss (2007) rhaid felly ystyried y plentyn fel cyfrannwyr pwysig o fewn penderfyniadau. Mae plentyndod fel cysyniad ynddo’i hun wedi esblygu ers y diwygiad diwydiannol a hwyrach fyth ym Mhrydain daeth yr angen a chonsyrn gwladol a llywodraethol am lesiant (welfare) plant yn ol Miller (2009). Cysyniad sydd wedi’i wreiddio mewn diwylliant, gwerthoedd ac arferion yw plentyndod yn ol Rogoff (2003) gyda pob gwlad a thylwyth yn ystyried a blaenoriaethu’n whanol ar gyfer ei dinasyddion ieuanc. Serch hynny cafwyd cytundeb gan nifer o wledydd yn sgil cyhoeddiad erthyglau Confensiwn y Cenheloedd Unedig ar hawliau plant ac er yn ol Freeman (2007) mai pwyso ar foesau dynol y gwna’r ddogfen mwy na’i gwneud yn ddeddfwriaeth gorfodol, ei bod wedi cael effaith gadarnhaol ar statws y plentyn o fewn cymdeithas. Gwelir yn sgil addasiadau i arferion arolygu Estyn bod y fframwaith newydd yn cynnwys llais y plentyn yn glir o fewn eu modd o gasglu data o arolygon. Gwna’r corff adnabod arferion da gan nifer o ysgolion yn eu deunydd enghreifftiol yn ysgolion meithrin, cynradd ac uwchradd. Nodant yn eu harolwg thematig yn (2016:3) bod ‘cyfranogiad ystyrlon a phwrpasol disgyblion wedi ei fwriadu i fod yn nodwedd gref o’r cwricwlwm newydd’. Ystyria Estyn (2016) bod cyfranogiad yn gwella perthnasau rhwng staff a phlant a ‘phan fydd cyfranogiad disgyblion yn gadarn, mae disgyblion yn gwneud cyfraniad gwerthfawr at wella’r ysgol’ (ibid).
Os ydym o’r farn bod lles a hapusrwydd y plentyn yn bwysig, yna fel noda Holder (2012) rhaid i ni ei ymchwilio o ran profiad yr unigolyn. Gwna ei ymchwil amlygu bod yna wahaniaeth rhwng yr hyn sy’n gwneud plant ac oedolion yn hapus, ychwanega Holder a Coleman (2008) bod amrywiaethau o ran dylanwadau ar hapusrwydd plant o oedran gwahanol. Fel nodwyd ynghynt, prin yw’r deunydd ymchwil a wna gynnwys lleisiau plant o 3 – 7 felly bydd canfod a oes tebygrwydd ai peidio yn fater pwysig. Fel rhan o’r ymchwil yma cymherir rhwng canlyniadau’r ymchwil a deunydd ymchwil gyda phlant yn hŷn wrth ddadansoddi’r data a chyflwyno’r canlyniadau maes o law.

Methodoleg
Awgryma’r llenyddiaeth dylai’r fethodoleg sy’n llywio’r ymchwil fod yn ‘was’ i’r cwestiwn Thomas (2017). Cynhelir ymchwil sy’n cynnwwys dulliau cymysg o gasglu data, bydd hyn yn sicrhau atgyfnerthiad un ffynhonell gydag un arall drwy driongli Bryman (2016). Noda Punch ac Oancea (2014:144) ‘The field of qualitative research is complex, changing and contested - a site of multiple methodologies and research practices.’ 
Atega Bell (2010) prif wahaniaeth rhwng ymchwil ansoddol ac ymchwil meintiol yw bod y data o fewn ymchwil ansoddol fel arfer yn dod o ddulliau cymysg. Gwna’r math yma o ymchwil gydnabod nad oes rhaid dynodi rhif neu ‘gyfri’ nodweddion sy’n gysylltiedig a phlant neu addysg plant. Gwna ymchwil ansoddol o bosib gynnwys canfyddiadau o arsylwi, o wrando, o holi, o fesur a dadansoddi amrywiaeth o ddeunydd, cydnabu Fraser et al (2007) y gall y deunydd gynnwys y plant eu hun fel ffynhonnell werthfawr o wybodaeth. Atega Thomas (2017) nad yw’n addas na’n ddefnyddiol ystyried ymchwil yn ddau math gwahanol megis naill ai ansoddol neu meintiol ar begynau cyferbyniol, yn hytrach dylai’r wybodaeth fod yn gydblethiad ac fe ddylsai gydweithio a chefnogi’i gilydd er mwyn grymuso dibynadwyedd y data. Mae’r mwyafrif o’r data a’i gasglwyd ar gyfer yr ymchwil yma’n ansoddol megis ffotograffau, darluniau a thrafodaethau. Gwnaed hefyd gynnwys elfen meintiol o ran myfyrio’r plant o’r hyn sy’n eu gwneud yn hapus gan ddefnyddio graddfa emoji’s Leikhart, eglurir y rhain yn fanylach nes ymlaen o fewn y gwaith.
I hyrwyddo cynllunio’r brosoes ymchwil a dadansoddi, ac i gefnogi dehongli y camau y byddai angen eu cynnwys defnyddiwyd ‘logic model’ ffigwr 1 fel man cychwyn i’r gwaith. Modd o fesur fesur effeithiolrwydd oedd sail creu’r model gan gwmniau yn 70au’r ganrif ddiwethaf medd Riemer et al (2018), erbyn heddiw fe’i ddefnyddir gan fusnesau preifat a chyhoeddus yn ogystal a chan ymchwilwyr fel modd o drefnu gwybodaeth yn weladwy. Gwna gynnig modd o arddangos y gyd berthynas rhwng yr hyn a fwriedir ei wneud a’r canlyniadau rhagweledig (Wyatt-Knowlton & Phillips, 2009). Eglura Kalu a Norman (2018) bod y defnydd o’logic models’ wedi’u profi’n ddulliau effeithiol o werthuso, ac yn fodd o ffocysu ar ddull drawsneiwidiol medd Frye a Hemmer (2012). Cyniga’r Logic model ffordd o dracio’r broses ymchwil ar hyd pump cam sef: eglurhad o’r cyd destun i’w ymchwilio, sefydlu nodau ac amcanion yr ymchwil, gosod y hesymeg dros y gweithgarwch yn glir, cofnodi’r mewnbynau neu’r fethodoleg ac yn olaf trafod yr allbynnau neu’r data yng nghyd destun y bwriad gwreiddiol. Mynega Cooksy, Gill a Kelly (2001) ei fod yn ddull effeithiol o hyrwyddo triongli data.
Noda Walliman (2011) serch hynny, na ellid yn aml dilyn y camau a fwriadwyd a symud i’r nesaf yn drefnus, rhaid yn aml mynd yn ôl ac addasu droeon cyn cwblhau camau penodol o’r ymchwil.

 Ffigwr 1.: Logic model

Dechreuir ar y gwaith gan ystyried y cyd destun sef hapusrwydd plant a phwysigrwydd cynnwys llais y plentyn o fewn yr ymchwil. Mae cynnwys plant fel partneriaid ymchwil yn ymateb i erthygl 12 Confensiwn y Cenhedloedd Unedig (1989) sef bod gan blant yr hawl i ddweud eu barn pan fod oedolion yn gwneud pernderfyniadau sy’n effeithio arnynt. Amlyga Participation works (2018) wrth gyflwyno modd o gynnwys plant o fewn penderfyniadau cyndnabir eu hawliau dynol. Mynega Wall et al (2019) er bod swmp o ddeunydd wedi ei gynhyrchu am hawliau plant yn enwedig yr hawl i fynegi barn am yr hyn ddigwydd iddynt, prin yw’r deunydd am hyrwyddo lleisiau plant ifainc o fewn cyd destunau bob dydd neu o fewn ymchwil. Mae’r cysyniad nad oes gan blant ifainc ddim i’w gynnig, neu na ellid dibynnu ar eu dehongliadau’n yn un sydd wedi dyddio bellach. Tanlinella Hammersley (2017) na ddylid cymeryd barn oedolion am fywydau plant fel diffiniad cywir fel y gwneir yn gyffredinol gan na all oedolion ddarogan meddyliau plant.  Atega Horgan (2017) bod cydnabod lleisiau plant ifainc yn eu sefydlu fel ‘active agents’ sydd a’r gallu i ddylanwadu ar addysg neu agweddau eraill o’u bywydau. Dylid hefyd diffinio beth ystyrir yn ‘lais’ o fewn y gwaith hwn Taylor a Robinson (2009), mae’n fwy na’r hyn a ddywedir ar lafar, gwna gynnwys strategaethau sydd yn ategol at eiriau, yn ddehongliadau gweledol a chlywedol a fedr gyflawni mwy na geirfa plant ifianc yn unig.
Nod ac amcan y gwaith yw darganfod yr hyn sy’n cyfrannu at hapusrwydd plant ifainc yn yr ysgol a’r rhesymeg dros wneud hyn yw bod lles yn flaenoriaeth o ran addysg plant gan Lywodraeth Cymru gan ei fod yn ganolog i Gwricwlwm i Cymru 2022. Awgryma Somekh a Lewin (2012) bod y cwestiwn sy’n ganolog i’r gwaith hwn sef beth sy’n cyfrannu at ymderimlad o hapusrwydd y plentyn ifainc yn yr ysgol, yn unol â pharadeim adeileddol gymdeithasol neu ymchwil naratif. Gwna’r math yma o baradeim ymchwilio sut gwna unigolion ddehongli a datblygu eu dealltwriaeth drwy eu rhyngweithiadau gydag eraill ac wrth ymwneud â’r amgylchedd. Gellid dadlau hefyd bod yna elfennau o baradeim ymhlygiadol (interprative) gan bod y cwestiwn yn cyfleu credodau’r awdur bod plant yn hapus i wahanol raddau yn yr ysgol ond ni wyddys ‘beth’ wna gyfrannu at yr hapusrwydd hwnnw. Eglura O’Donoghue o Punch a Oancea (2014:18) y paradeim ymhlygiadol fel paradeim lle gwneir canolbwyntio ar yr ystyron a roddir i ddigwyddiadau ac ymddygiad gan unigolion. Gwna’r ddau baradeim uwcholeuo arsylwi a dulliau ansoddol fel y prif fodd o gasglu data, arsylwi pobl, pethau a digwyddiadau yn eu cynefin naturiol sy’n nodweddiadol i ymchwil ansoddol (Punch a Oancea, 2012; Somekh a Lewin, 2011). 
Gwna’r gwaith ystyried ymchwil o ran ein dealltwriaeth epistemolegol o ganfod gwybodaeth gan gynnwys lleisiau plant, ystyrir bod gan blant arbenigedd o ran eu bywydau eu hunain ac wrth ddethol a dewis dulliau addas iddynt fynegi eu hunain gwna gyfrannu at ein dealltwriaeth am blentyndod (Moss 2017). Yn achos yr ymchwil yma hapusrwydd y plentyn o fewn yr ysgol yw’r prif ystyriaeth. Yn ontolegol dilynnir y syniadaeth ein bod yn fodau dynol bob un sydd â dehongliad bersonol o’r byd sydd o’n cwmpas, cytuna hyn â meddylfryd adeilddol gymdeithasol Vygotsky a Rogoff o ddatblygu syniadau ar y cŷd, a chydnabod bod cymdeithas a diwylliant yn ffactorau sy’n dylanwadu ar y modd gwnawn gyfleu ein syniadau a’n teimladau. Yn acsiolegol cydnabu i’m barn bersonol gael ei lywio gan fy mhrofiadau personol o arfer ddosbarth ac o ddarllen, felly dylid nodi o bosib nad yw bod yn gwbl ddiduedd yn bosib i unrhyw ymchwilydd, ond credir bod gwerth i wneud ymchwil gan gynnwys plant a gall hyn ddim ond cyfoethogi ein dealltwriaeth o blentyntod wrth wneud hynny. Gwnaed pob ymdrech i sicrhau niwtraledd yn ystod yr ymchwil ac i beidio arwain na cham ddehongli y data o achos ffafriaeth bersonol, gan a fyddai hynny yn rhoi unrhyw werth na sylwedd i’r gwaith.
Peilota
Cyn dechrau ar y gwaith o gasglu data penderfynnwyd peilota gyda grwp o blant er mwyn treialu’r deunydd a chael syniad os oedd yr hyn a fwriadwyd yn addas ar gyfer bwriad yr ymchwil ac i oed y cyfranogwyr. Awgryma Punch (2009) fod peilota’n angenrheidiol o ran perthnasedd ac hefyd y manylion cyffredinol o ran amseru ac ati. Roedd deal faint o amser fyddai’n cymryd ar gyfartaledd yn bwysig fel y medrid egluro i’r staff o fewn yr ysgolion cyn iddynt drefnu cyfnodau ar gyfer yr ymweliadau a phwyso a mesur sut fyddai hyn yn dylanwadu ar eu trefniadau beunyddiol arferol. Roedd hyn yn bwysig gan ceisiwyd cadw at amserlen debyg (boreau’n unig) o ran y cyfnodau casglu data ar gyfer pob lleoliad i sicrhau tegwch a chysondeb. Roedd hyn hefyd yn sicrhau na fyddai’r cyfranogwyr yn colli ar weithgarwch dosbarth yn ormodol gan i’r mwyafrif ddigwydd tra roedd y plant eraill yn cofrestru a gwasanaeth gan amlaf. Awgryma Punch (2009) a Cohen et al (2014) bod peilota’n gallu cyfrannu at wella’r data a’i gasglwyd. Yn sicr roedd hyn yn wir am leoliad y trafodaethau gan i’r un peilot ddigwydd mewn cyntedd lle’r oedd plant ac oedolion yn mynd heibio a thynnu sylw’r cyfranogwyr yn sylweddol o drafod a rhannu eu darluniau. Yn sgil y peilot hefyd penderfynnwyd recordio ymatebion y plant i’r sgwrs am eu darluniau gan ei fod yn anodd trawsysgrifo’r cyfan ond dewisiwyd peidio recordio tra ar daith i sicrhau hwylusder defnyddio offer arall (ipad). Gwnaeth cyfnod o arbrofi gynnig cyfle i dreialu’r cwestiynau a’u holwyd i’r plant am yr hyn oedd yn eu gwneud yn hapus, cyniga Bell (2010) gall y ffordd gofynnir cwestiynnau a’r nifer yr holir ddylanwadu ar y berthynas rhwng yr ymchwilydd a’r cyfranogwyr. Mynega Sharp (2012) dylai’r cwestiynau syml i’w hateb ddod yn gyntaf a’r rhai sy’n gofyn am fwy o feddwl a phrosesu tua’r diwedd. Felly, penderfynnwyd dylai’r cwestiwn cyntaf yn holi: ‘Dwed wrthai am dy lun?’ a oedd yn rhoi cyfle i’r unigolion deimlo’n hyderus gan eu bod yn medru ateb gan ddefnyddio symbyliad a grewyd ganddynt. Y cwestiwn nesaf oedd ‘Sut mae’r pethau/ pobl/ llefydd yma yn gwneud i ti deimlo?’, ‘A wyt ti’n gallu disgrifio sut deimlad yw bod yn hapus?’ Sgyrsiau lled strwythuredig oedd y rhain o fewn yr ymchwil felly roedd yn rhaid sicrhau o achos oed y plant yr eirfa a ddefnyddiwyd, tôn y llais, mynegiant gorfforol yr holwr, lleoliad eistedd (cyfochrog) i osgoi materion o bŵer ac amser digonol i’r cyfranogwyr feddwl a chynhyrchu ymateb.
Dulliau (Mewnbynau a gweithgarwch)
Ar gyfer yr ymchwil yma mabwysiadwyd y dull Mosaic o gasglu data. Dull ansoddol gymysg a’i ddatblygwyd gan Alison Clark yn 90au’r ganrif diwethaf ydyw. Mae’n ddull medd Moss a esblygwyd wrth gyd-weithio ynghyd ag ymchwilwyr eraill, Peter Moss yn eu plith, ac yn un sydd wedi ennil ei blwy fel modd cydnabyddedig o gynnwys lleisiau plant o fewn gwaith ymchwil mewn modd naturiol sy’n osgoi sefyllfaoedd synthetig. Mae’r mewnbynnau neu’r dulliau casglu data yn cwmpasu ffotograffu, recordiadau lleisiol, darluniau a grewyd gan y plant a myfrdodau ar ffurf graddfa emoji Leikhart. Gelwir ymchwil dull gymysg yn fodd creadigol o gasglu tystiolaeth, fe’i gydnabu yn gynhwysol gan ei fod yn ehangu cyfleoedd yr ymchwilydd a’r cyfranogwyr o ran y modd y cesglir a chyflwynir y data Burke-Johnson a Onwuegbuzie (2015). Atega Thomas a O’Kane (2000) bod amrywiaeth o ddulliau casglu data yn gallu annog ymglymiad y cyfranogwyr yn ogystal. Yr hyn ceisid ei wneud yw deall bywydau plant bob dydd gan ystyried y cyd destun a’r broses y gwna’r bywyd hwnnw gymeryd lle Punch a Oancea (2014) nid yw hyn yn wahanol i beth wnawn yn ein bywydau arferol sef cyfuno data ansoddol a meintiol er mwyn dod at benderfyniadau. Cyflwyna Creswell a Plano Clark (2007) ddisgrifiad manylach o’r dull gan bwysleisio ei fod yn ddyluniad trionglol (triangualated design) lle cydnabu gwerth data meintiol ac ansoddol ynghyd. Mae’r dull cymysg o gasglu a dehongli data fel modd dibynnol yn cynnig mewnwelediad gyfoethog i’r hyn a’i astudir. Yn ôl Caruth (2013) fe wna alluogi data a fyddai o bosib wedi’i golli wrth ddefnyddio un modd yn unig, gwna gynhyrchu fwy o gwestiynau diddorol a allai arwain at ymchwil pellach yn y dyfodol. 

Moeseg
Mae cynnwys plant o fewn ymchwil fel cyfranogwyr medrus, erbyn hyn yn gyffredin o fewn disgyblaethau y gwyddorau cymdeithasol Farrell (2007). Law yn llaw gyda’r cynnydd o fewn y maes daeth i’r amlwg bod rhaid sicrhau ac amddiffyn plant a’u hawliau fel unigolion. Noda Cribb (2004) bod ymddwyn yn foesegol yn deillio o’r awydd i gydymffurfio, mae ein ystyriaeth o blentyndod wedi esblygu i un sy’n ei ystyried yn alluog ac yn abl i gyfranogi neu dynnu yn ôl o ymchwil Mackay (1991). Noda Farrell (2007) dylid ar y cychwyn ystyried i bwy ac i ba bwrpas ymgymerir a’r ymchwil, yna meddwl o ddifrif a yw’n foesegol addas i barhau. Mae anniddigrwydd wedi bodoli o fewn nifer o sefydliadau am gynnwys plant o fewn ymchwil a wnaeth ar un adeg wrthdroi eu cynnwys am gyfnod yn ystod 60au’r ganrif ddiwethaf Tudge et al (1996) serch hynny, sefydlwyd deunydd grymus o fewn y byd ymchwil dros y dau ddegawd nesaf a wnaeth ddiogeli cyfranogiad plant gan siwrhau na fyddent o dan anfantais o achos eu hoed na’i cam datblygiadol. Medd Greene(1994) roedd y twf o ran bodlonrwydd yn ystod y 90au yn deillio o waith a syniadau a ddarganfuwyd o’r newydd gan Urie Bronfenbrennner a Lev Vygotsy, a oedd yn tanlinellu pwysigrwydd cydnabod bod plant eu hunain yn asiantau gweithredol wrth greu eu bywydau eu hunain. 
Gwnaed sicrhau bod yr ymchwil yn unol â chanllawiau moesegol y British Educational Research Association (BERA) (2011), canllawiau Prifysgol Cymru Y Drindod Dewi Sant (PCYDDS) (2018), polisïau’r ysgolion sy’n cyfranogi i’r ymchwil, gofynion awdurdodau lleol a chanllawiau Chonfensiwn y Cenhedloedd Unedig a’r Hawliau Plant (CCUHP) (2018). Pan yn cynnwys plant oed ysgol o fewn ymchwil rhaid cydymffurfio â gofynion polisiau sirol ysgolion o ran ffotograffu a ffilmio gan nad yw’n ganiataol o achos materion cyfrinachol na ellid ffotograffu rhai plant. Ystyrir hyn yn fanwl a sicrheir bod yr ymchwilydd a’r oedolion o fewn y dosbarthiadau wedi derbyn cydsyniad y rhieni ac yn osgoi cynnwys ffotograffau o unrhyw blant neu oedolion, naill ai’r sawl sydd yn rhan o’r ymchwil neu blant eraill nad ydynt yn rhan o’r ymchwil. Ymdrinir â’r deunydd yn sensitif a gyda gofal, lle bydd angen gwneir ‘niwlo’ wynebau fel na ellid adnabod plant pan yn ymdrin â’r data a cedwir y deunydd dan glo wedi i’r ymchwil ddod i ben hyd at nes medrid ei ddifa. 
Noda Masson o Fraser et al (2007:43) ‘Including child participants in research, as respondents...raises ethical and legal dilemmas about children’s rights and the obligations of the reasearcher.’ Ni wnaed ffocusu ar oed a rhywedd fel prif faterion gan mai ffocws ar y profiad oedd bwysicaf, sy’n gytûn a barn Morrow a Richards (1996) o Groundwater-Smith (2015) gwna symud oddi wrth ffocws o beth ddatblyga’r plentyn i fod, i gydnabyddiaeth bod y plentyn yn ddinesydd ac yn unigolyn nawr. Ystyriwyd materion o berthnasau, o ddewis cyfranogi a’i peidio, o gyd destunau amrywiol, o gyfrinachedd a gofal o’r unigolyn. Nodwyd o fewn y ffurflen foeseg pe byddai plentyn yn datgeli unrhyw wybodaeth a’i ystyriwyd yn fater o bryder, dilynnwyd trefniadau a phrotocol yr ysgol o ran materion diogeli plant.

Y dull a’r sampl
Mynega Cohen, Manion a Morrison (2014: 289) bod y dull astudiaethau achos yn cael eu cydabod fel modd o gynnig esiamplau o bobl go iawn mewn cyd destunau go iawn. Mae’n fodd o gydblethu data meintiol ac ansoddol ac un o’u cryfderau yw y medrant gynnig ‘achosion’ (effects) o fewn y cyd destun. Mae gan astudiaethau achos, yn wahanol i astudiaethau hanesyddol yn ôl Yin (2009), fantais o gynnwys arsylwadau uniongyrchol a chyfweliadau gan gyfleu yn union sut ydyw i fod o fewn y sefyllfa honno. Gwna alluogi’r ymchwilydd yn ôl Geertz (1973) o Cohen et al (2014:290), i ddal y ‘close up reality and thick description’ o’r sefyllfa. Atega’r awduron eu bod yn fodd manwl a systematig o gasglu tystiolaeth a noda Robson (2002) o’r chwech math o astudiaeth achos, bod y modd a ddefnyddir ar gyfer yr ymchwil yma’n unol a’r hyn a elwir yn ‘single- case design’ lle dewisir sampl gynrhychioliadol. Gan bod y dull astudiaeth achos wedi’i ymgorffori o fewn diwylliant gwna ymchwilwyr gytuno ei fod yn ddull sy’n caniatáu casglu data sy’n adlewyrchu realiti ac o ganlyniad yn ddarlun cywir o sefyllfa er dylid cydnabod y gall fod yn anodd i’w drefnu (Yin, 2009; Robson, 2002; Macpherson, 2000). Gwna astudiaethau achos ystyried cymhlethdod beth yw ‘gwirionedd’ o fewn sefyllfaoedd cymdeithasol, yn achos yr ymchwil yma mae’r ymchwilydd a’r cyfranogwyr yn rhan annatod o gasglu a dadansoddi’r data er mwyn darganfod y gwirioneddau a wna ymddangos. Cyfeiria Clark (2017) at y dull Mosaic fel ‘active meaning making case studies’ sy’n egluro pwysigrwydd y modd ymhellach. Mae gweithredu y dull Mosaic gyda’r logic model wedi caniatáu adnabod y man cychwyn i’r ymchwil, sut gellid gwneud synnwyr o’r data gan ddefyddio amrywiaeth o dechnegau a photensial addasu arferion dosbarth o ganlyniad.
Wrth ddewis y sampl ymchwil, yr hyn fel arfer sy’n gyrru’r dewis yw rhwyddineb mynediad yr ymchwilydd neu bod y grŵp yn gynrhychioladol am resymau penodol Somekh a Lewin (2012). Y syniadaeth dros  ddewis y sampl yw bod yr ymchwilydd am gasglu data gan grŵp penodol fel y medrid dod at gasgliadau cyffredinol am y boblogaeth gyfan y mae’r sampl yn ei gynrhychioli Punch a Oancea (2014) – yn yr achos yma plant 3 – 7 oed. Mynega Cohen, Manion a Morrison (2011) bod ansawdd ymchwil yn dibynnu ar ddau beth sef y fethodoleg a’i ddewisiwyd ac effeithiolrwydd y dull samplu a’i fabwysiadwyd. Gwna’r awduron awgrymu y dylsai penderfyniadau am y sampl ddigwydd yn gynnar, ac i sicrhau bod y nifer sydd o fewn y sampl yn addas er mwyn medru tynnu casgliadau dilys. Yn ôl y lenyddiaeth gwna ymchwilwyr profiadol ddechrau gyda’r boblogaeth gyfan ac yna gweithio nol hyd at y sampl, lle gwna rhai llai profiadol ddechrau gyda’r sampl ei hunan. Cwestiwn sy’n codi’n aml ymysg ymchwilwyr yw beth ddylai maint y sampl fod, awgryma Gorard (2003) a Cohen et al (2011) bod 30 yn rif y’i adnabu fel isafswm addas, o achos prinder amser a graddfa fechan y gwaith 16 oedd nifer y sampl o fewn yr ymchwil yma. 
Y dull a’i ddewisiwyd ar gyfer y gwaith ymchwil oedd dull samplu cyfleus, dewisiwyd ysgolion sy’n rhan o bartneriaeth yr Athrofa parthed hyfforddi athrawon cynradd ac sydd ar draws tair sir wahanol. O ran y cyfranogwyr neu’r unigolion, gellid dadlau mai dull samplu ‘purposive’ a’i ddewisiwyd gan ei fod yn ‘feature of qualitative research where cases are hand picked...on the basis of their typicality or particular characteristics’ (Cohen et al; 2014:156). Dewisiwyd un plentyn o bob dosbarth Cyfnod Sylfaen o fewn y bedair ysgol a wnaeth gyfranogi a fyddai’n cynnig cynrhychiolaeth o’r ystod oed, yn ferched a bechgyn – er nad yw ymatebion o ran rhywedd yn brif ystyrieth efallai o fewn y data gwelir ffafriaeth y naill neu’r llall o ran hapusrwydd. Roedd  4 bachgen a 12 merch o fewn y sampl. Yn ychwanegol ceisiwyd sicrhau amrywiaeth o ysgolion gwledig a threfol, cyfrwng Cymraeg a Saesneg o fewn Sir Benfro, Cerfyrddin a Cheredigion. Ystyriwyd pe dewisiwyd ymestyn yr ymchwil i raddfa o fwy, gellid nes ymlaen ail adrodd ar draws siroedd eraill. 

Caniatad a chydsyniad
Mae ystyriaethau moesegol niferus pan yn gwneud unrhyw waith ymchwil ond yn enwedig ymchwil sy’n cynnwys plant. Ar y naill law ceisied diogeli yr unigolion tra ar y llaw arall cynnig llais iddynt fedru cyfranogi Groundwater-Smith (2015). ‘Researchers have an obligation to act in ways that bring benefit and avoid harm’ (ibid p48). Mae caniatâd a chydsyniad yn ddwy agwedd sy’n aml yn achosi pryderon, sicrhawyd derbyn ymatebion gan yr ysgolion, rhieni a’r plant eu hunain ar gyfer y gwaith ymchwil hwn. Noda BERA (2018) y dylsai ymchwilwyr wneud popeth yn eu gallu i sicrhau bod pob cyfranogwr a chefnogwr yn deall bwriad yr ymchwil, pwrpas y gwaith, a sut defnyddir y wybodaeth. Mae gan athrawon, rhieni a’r ymchwilwyr gyfrifoldeb i sicrhau bod y plant yn gyfforddus a’n hapus i barhau drwy gydol yr ymchwil. Wedi derbyn caniatâd moesegol gan banel cydsynio PCYDDS cysylltwyd gyda’r bedair ysgol drwy ebost gan egluro bwriad yr ymchwil ac er mwyn derbyn eu cydsyniad mewn egwyddor yn y lle cyntaf, yn dilyn eu cadarnhad cynhaliwyd cyfarfod gyda’r penaethiaid a’r staff a fyddai’n cefnogi’r ymchwil i egluro’r gwaith. Y cam nesaf oedd i’r athrawon adnabod unigolion o’u dosbarthiadau a fyddai’n hapus i gyfranogi –  danfonwyd llythyr i dderbyn caniatâd at y rhieni yn egluro’r ymchwil a chaniatad i ffotograffu ac i gyfweld eu plentyn. Yna cynhaliwyd grŵp trafod gyda’r ymhob lleoliad er mwyn dod i adnabod a datblygu perthynas gyda’r cyfranogwyr a sicrhau eu bod yn hapus i gyfrannu. 
Gelwid yr oedolion sy’n amgylchynnu plant o fewn maes ymchwil yn geidwaid ‘gatekeepers’ (Fraser et al, 2012; Thomas, 2017) megis er enghraifft, rhieni,  gwarcheidwaid neu athrawon. Ystyrir y rhain fel y bobl sy’n diogeli plant rhag niwed a dylsent sicrhau y gwnânt gydymffurfio â hawliau plant gan ganiatau i’r unigolion sy’n rhan o unrhyw ymchwil gyfrannu heb ofn (Masson o Fraser et al (2012). Cesglir tystiolaeth o ganiatad yr oedolion ac ysgolion yn uniongyrchol drwy arwyddo ffurflen gydsynio - eglurir nod yr ymchwil a sut defnyddir y wybodaeth a gesglir cyn cychwyn, a chynnigir i’r cyfranogwr dynnu’n ôl cyn, yn ystod neu ar ôl casglu’r dystiolaeth os dymunant gweler Atodiad 1. Rhaid oedd egluro’r ymchwil i’r staff a’r rhieni gan ni ellid cymeryd yn ganiataol bod ymddiried yn bodoli o achos cytundeb yr ysgolion a’r Athrofa, gellid dinistrio perthnasau os na eglurir o’r cychwyn y bwriadau a sut gall y data neu’r gwaith ymchwil elwa’r unigolion/ ysgolion neu ddylanwadu arnynt mewn ffyrdd eraill Bell (1993:55). Yn achos yr ymchwil yma lle mae recordio plant yn rhan o’r dystiolaeth roedd angen sicrhau bod y rhieni yn cydsynio i’w plentyn:
· gyfrannu yn ymarferol
· gyfrannu ar lafar (cyfweliad)
· i gael eu recordio

Yr cam nesaf oedd sicrhau cyfranogiad y plant eu hunain o fewn yr ymchwil, gwnaed hyn ar ddechrau’r sesiwn drafod gan egluro i’r plant y bwriad a sicrhau eu bod yn hapus i gyfranogi gan liwio’r bodiau Gweler Atodiad 2. Ar ddechrau bob sesiwn roedd gan y plant ddwy garden un goch ac un werdd i’w harddangos cyn cychwyn ac os oeddent am dynnu nol yn ystod y sesiwn yna byddent yn arddangos y cardiau yma ar nrhyw adeg. Noda Fraser et al (2006) bod sicrhau yr un manylder o eglurhad i blant ac oedolion yn hanfodol, datblygwyd perthynas gyda’r unigolion o flaen llaw fel bod yr ymchwilydd yn adnabyddus iddynt, a chynhaliwyd yr ymchwil o fewn amgylcheddau cyfarwydd i’r plant fel nad oeddynt yn teimlo o dan bwysau i gyfrannu.

Casglu’r data
Wedi dethol a dewis y sampl ysgolion ar draws siroedd De Orllewin a De Ddwyrain Cymru a derbyn caniatad moesegol i ymgymryd â’r ymchwil, eithir ati i gasglu’r dystiolaeth mewn dosbarthiadau Cyfnod Sylfaen gan ddilyn y drefn isod.


                                                                                                                          Ffigwr 2

Noda Wiles et al (2008) bod cynnydd slweddol yn y defnydd o ‘ddulliau gweledol’ o fewn ymchwil yn cynnwys plant, ychwanega Lundy (2007) nad yw lleisiau plant yn ddigonol i arddangos eu dealltwriaeth yn llawn nac yn ateb gofnion Erthygl 12 CCUHP. Fel nodwyd ynghynt o ran y gwaith yma ystyrir ‘llais’ y plentyn yn glywedol ac yn weledol gwela Fielding (2004) hyn fel dehongliad o’r hunan sy’n cael ei gyfathrebu mewn modd ddemocrataidd ac at bwrpasau trawsnewidiol. Mewn modd i geisio gorchfygu anawsterau o bŵer yn ystod casglu’r data a allai ddylanwadu ar ymatebion y plant – datblygwyd perthynas rhwng y cyfranogwyr a’r ymchwilydd o flaen llaw fel eu bod yn gyfarwydd a’r unigolyn mewn moddau nad oeddynt yn ffurfiol.  Noda Robinson (2011) gall pŵer fod yn broblematig os yw oedolion yn arddangos eu safiad drwy ymddwyn mewn moddau pendant (assertive) neu o achos dealltwriaeth sydd wedi ei ymgorffori eisoes o fewn y plentyn i feddwl eu bod yn llai medrus neu alluog. Cynhaliwyd sgyrsiau gyda’r plant a chyfleoedd i rannu o fewn gweithgareddau hunan ddewis er myn osgoi tyndra ac i’w harfogi i deimlo’n gyfartal o fewn y broses. 
Gwnaed yn siŵr cynigwyd amrywiaeth o ffyrdd i’r plentyn egluro a chyfleoedd i’r ymchwilydd i wrando’n astud gefnogi ffyrdd eraill o hyrwyddo iaith lafar gan ddefnyddio deunyddiau a gynhyrchwyd gan y plant ac adnoddau oedd yn gyfarwydd iddynt o fewn eu hamgylcheddau dyagu. Nod y gwaith yw lleoli lleisiau plant a’u hystyried yn fodd a’i werthfawrogir fel bod eu ‘byd’ o fewn yr ysgol yn cael ei ddehongli; a’i adeiladu fel rhan o gyd ddealltwriaeth ymysg y plant eu hunain, addysgwyr, a gwneuthurwyr polisi os datblygir y gwaith ar raddfa o fwy Forbes (2019). Yn ystod y cyfnodau ‘dod i adnabod’ gyda’r plant, trafodwyd y ffyrdd maent fel arfer yn arddangos eu dealltwriaeth o wahanol gysyniadau neu er mwyn dehongli hoffterau. Doth i’r amlwg bod siarad, darlunio a ffotograffu yn ffyrdd byddent fel arfer yn gwneud hyn yn ddyddiol o fewn eu hysgolion a thu hwnt yn eu cartrefi. Awgryma Groundwater – Smith e tal (2015) bod ymgynghori gyda’r rhanddeiliaid ar gychwyn y paratoi at ymchwil yn sicrhau cynwysoldeb fel cyd ymchwilwyr.
Mae’r moddau a’i dewisiwyd yn unol a’r rhai awgrymir gan Clark a Moss wrth iddynt draethu y dull Mosaic ac felly’n ateb y gofyn o ran hwylustod a phriodoledd i’r cyfranogwyr. Cam cyntaf o ddull Mosaic yw casglu dogfennaeth Clark (2017). Gwnaeth y plant ymgymryd a’r dasg hon o fewn sesiwn arferol yn eu dosbarthiadau, roedd hyn yn fwriadol gan y byddai’n digwydd yn naturiol a ni fyddai wedi ei gynllunio mewn modd clinigol go gyfer yr ymchwil yn unig. Pwysig nodi hefyd na ddewisiwyd y 4 plentyn oedd yn cyfranogi o bob ysgol cyn iddynt greu eu darluniau, a ni ddefnyddiwyd eu cynhyrchion fel sail i’r dewis hwnnw. Y dasg a osodwyd gan eu hathrawon oedd i ddarlunio neu beintio y pethau, pobl neu llefydd sy’n eu gwneud yn hapus yn eu hamgylchedd dysgu. Roedd pob plentyn wedi treulio yr un cyfnod o amser o fewn eu hamgylcheddau’n gyffredinol (o fis Medi hyd at Mis Ionawr/ Chwefror) felly wedi derbyd cyfleoedd tebyg o ymdrin a’r deunyddiau oedd ar gael iddynt. O fewn maes ymchwil Seicoleg mae darluniau wedi bod yn fodd o fesur safonol a’i ddefnyddiwyd yn aml i gofnodi gweithrediadau gwybyddol ac emosiynol Greene a Hogan (2006). Mynega Anderson (1994) ‘Drawings can be communicative’. 
Yn dilyn cynhyrchiad y darluniau ac o fewn pythefnos er mwyn cadw’r weithgaredd yn effro ym meddyliau’r plant cynhaliwyd y cam nesaf o’r casglu data sef y sgyrsiau anffurfiol. Gelwir y modd yma yn ‘discourse analysis’, fel noda’r awduron bydd y pwyslais wrth drafod ar ‘active and subjective involvement of researchers in hearing, interpreting and representing children’s voices.’ (Greene & Hogan: 2006 p175). Modd o adolygu anstrwythuredig sy’n cysylltu y gweledol a’r clywedol Thomas (2017). Cynhaliwyd y gweithgarwch yma mewn ystafelloedd agored lle oedd staff eraill yn medru gweld yr hyn oedd yn digwydd ond nid oedd gormod o darfu gan eraill yn mynd a dod, roedd hyn yn siwrhau gofynion diogeli a bod yr unigolion yn teimlo’n gyfforddus i drafod a heb fod o dan bwysau. Gofynnwyd am gysdyniad y plant cyn cychwyn ac iddynt lenwi ffurflen gan liwio bodiau Atodiad 2, ac arddangos cerdyn i ddynodi eu bod yn hapus i barhau. Cadwyd recordiadau o’r sgyrsiau ac fe’u trawsysgrifwyd at bwrpasau rhannu’r data. 
Cam nesaf cynhyrchu’r data oedd mynd ar gyfweliad ar droed ‘walking interview’ noda Evans a Jones (2011) bod y modd yma o gyfweld yn cynhyrchu fwy o ddata na cyfweliadau pen bwrdd, dywedant bod y data a’i gasglwyd o fewn eu hymchwil yn amlwg ‘profoundly informed by the landscapes in which they take place, emphasising the importance of environmental features in shaping discussions.’(Evans a Jones; 2011:849).Cynigodd y cyfweliadau yma gyfleoedd pellach i’r plant atgyfnerthu’r hyn y gwnaethant eu darlunio ac adnabod mannau ac adnoddau pellach roeddynt yn teimlo sy’n cyfrannu at eu hapursrwydd. Tra ar daith, byddai’r plant yn dewis yr hyn roeddent am ffotograffu gan ddefnyddio’r ipad, ‘visual data catch a store and wealth of data in a single image, Photographs have a central place in educational research’ (Cohen, Mannion & Morrison; 2011 p 529) yn atodol i fod yn gofnod gwahanol o hoffterau’r plant roedd yn gyfle hefyd i weld y byd drwy lygaid y plentyn ac o’i berspectif yntau.
Cam olaf y casglu data oedd i’r plant lenwi graddfa hapusrwydd Leikhart oedd yn cynnwys cyfres o gwestiynau’n gysylltiedig a’u hapusrwydd gan geisio cynnig mesuriad emoji (Atodiad 3). Mae gan y modd ‘Smiley Face Leikhart’ o gasglu data hanes dros gyfnod hirfaith o fewn gwasanaethau iechyd plentyndod, ac yn ddiweddar mae addasiadau o’r raddfa wedi’u ddefnyddio o fewn gwaith ymchwil amrywiol gan amlaf gyda phlant o 7oed ac yn hŷn. Gwelir o’r graddfeydd defnyddiwyd ar gyfer y gwaith yma bod y wynebau’n cynnwys 5 gwahanol deimlad o fod yn ddig hyd at yn hapus iawn, sef y rhai a’u defnyddiwyd gan amlaf Hall, Hume a Tazzyman (2016). Awgryma Bell (2007) wrth greu dull addas i blentyn fedru ymateb yn y modd mwyaf dilys rhaid i’r dull sicrhau:

1. Medr y plentyn ddeall y geiriau a’r frawddeg sy’n ffurfio’r cwestiwn.
2. Medr y plentyn gysylltu yr hyn a’i holir gyda profiad personol fel y medrant ad alw y wybodaeth.
3. Bod y plentyn yn deall ei bod yn gwneud penderfyniad darluniadol i gynrhychioli teimladau.
4. Y gall y plentyn gyfathrebu ei ymateb mewn modd sy’n cyfathrebu cam 3.

Teimlir bod y dull a’i ddewisiwyd yn ateb y gofyn ac er nad ydyw’n ddull a’i ddefnyddiwyd gan Clark a Moss yn wreiddiol o fewn athroniaeth Mosaic, ei fod yn cyfoethogi’r data ac yn hyrwyddo triongli. 
Gellid defnyddio pecynnau cyfrifiadurol masnachol i ddadansoddi nodidau o gyfweliadau megis ‘Ethnograph’ neu ‘Nvivo’ – wrth fewnbynnu gwybodaeth daw’r rhaglen o hyd i eiriau sy’n cwmpasu themâu gelwid hyn yn ‘content analysis’ (Kumar 2014). Un o gyfyngderau’r dull yma yw yr amser a dreulir yn teipio i fewn yr ymatebion, yn ogystal mae ehangder geirfa unigolion yn golygu na wna’r peiriant o reidrwydd adnabod pob gair neu ymadrodd sy’n berthnasol. Temlir felly, er hyd yr amser a gymerir, mai trawsysgrifio’r cyfweliadau gan ddefnyddio Microsoft Word yw y modd mwyaf addas o drin y data arsylwadol, fel y medrid amlygu’r themâu yn llawnach – rhain bydd sail y canlyniadau a’u trafodir. 
Trwy gyfuno’r dulliau a’u mabwysiadwyd cadwyd at egwyddorion Mosaic o sicrhau y gwna’r cyfranogwyr oll dderbyn cyfleoedd i gyflwyno, i ddehongli ac i gyd-adeiladu dealltwriaeth, yn yr achos yma yr hyn a wna gyfrannu at hapusrwydd plant ifainc yn eu hysgolion.



Y Canlyniadau (yr allbynau)
Gwelir o fewn y drafodaeth a ganlyn engreifftiau o ddarluniau’r plant a gynhyrchwyd ganddynt o fewn sesiwn arferol yn yr ysgol, ceir trawsysgrifau o’u sgyrsiau, ffotograffau a dynnwyd ganddynt tra ar daith gerdded a’u hymatebion drwy lenwi graddfa emoji Leikhart.
Mynega Clark (2017) na ddylid ceisio cyflymu plant i egluro a thrafod eu profiadau, proses araf ydyw a dylid rhoi amser iddo. Dyma un o’r rhesymau dros ddewis y dull Mosaic gan ei fod yn ddull fethodoleg gymysg a wna dynnu ymatebion amrywiol ynghyd i gyflwyno darlun fwy cyflawn. Gan nad oes cadernid i sicrhau mai un ystyr yn unig sydd, a bod ystyr yn newid dros amser mae ymchwil tebyg i hwn yn ôl (Hall 1997, yn Rose 2012) yn cwympo i’r garfan ymchwil ymhlygiadol (interpretative). Cytunir a’r farn yn enwedig pan yn ystyried barn plant ifainc wrth iddynt gynyddu o ran eu profiadau a’u dealltwriaeth yn ddyddiol. Mae pwyslais ar wrando’n gryf o fewn y dull a cyflwynir y deunydd o drafodaethau’r plant gan:



                              Ffigwr 2: Y broses o gasglu’r data


Gwelir nad oedd y broses yn linol gan roedd rhaid ail gydio a mund yn ôl i drafod ac edrych dros deunydd er mwyn sicrhau dealltwriaeth a thriongli’r canlyniadau. Proses bwysig yw hon medd Punch a Oancea (2014) er mwyn adnabod patrymau. Nodwyd ynghynt defnyddiwyd y Logic model ar gyfer trefnu’r broses ymchwil ac i gefnogi trin y data ystyriwyd model Miles a Huberman (1994) o ran adnabod patrymau a chlystyrau heb golli ar swmp a chyfoeth y deunydd cyflawn. 



Gweler isod yn Ffigwr 3 y broses gwnânt argymell.

Ffigwr 3: Model Miles a Huberman (1994) o gasglu a thrin data.
Mae’r cam o gwtogi’r data’n digwydd drwy gydol yr ymchwil er mwyn dod o hyd i batrymau a chlystyrau, gwneir hyn drwy godio, a thrawsysgrifo. 

Casglu nodiadau             Teipio’r trawsysgrifau [image: ]  Canfod y themâu o’r ymatebion


Mae cyflwyno’r data yn ôl yr awduron yn lleihau’r data gan bod data ansoddol yn swmpus fel arfer; gwneir hyn yma gan ddefnyddio darluniau, ffotograffau siartiau a deiagramau. Yn olaf daw’r ffurfio casgliadau (yn unol a’r Logic Model) sy’n fwy anodd i’w ddiffinio am ei fod yn cyfuno sawl proses o ddadansoddi er mwyn cyflwyno darlun cyflawn a chynnil o’r ymchwil a wnaed ymwneir a’r canlyniadau yn rhan olaf y gwaith.
Er hwylustod a dealltwriaeth cyflwynir y data fel a ganlyn:
Mae ysgolion 1 a 2 yn ysgolion cyfrwng Saesneg ac ysgolion 3 a 4 yn rai cyfrwng Cymraeg. Fe’u hadnabir o fewn y gwaith fel:
Ysgol 1 (Y1), Ysgol 2 (Y2), Ysgol 3 (Y3), Ysgol 4 (Y4).
Adnebir y cyfranogwyr fel:
Plentyn 1 (Pl 1), Plentyn 2 (Pl 2), Plentyn 3 (Pl 3), Plentyn 4 (Pl 4).
Felly os cyflwynir gwybodaeth am y plentyn ieuengaf yn ysgol 3 fe’i gofnodir fel Y3,Pl1.
Mae oed y plant yn dilyn y trefnolion megis:
Plentyn 1 – Meithrin 4 oed, Plentyn 2 – Derbyn 5 oed, Plentyn 3 – Blwyddyn 1 6 oed, Plentyn 4 – Blwyddyn 2 6 neu 7 oed.

Prif nod y gwaith yw canfod lles y plentyn a’r cyflwr emosiynol sy’n cyfrannu at hapusrwydd yr unigolyn. Holwyd y plant am yr hyn oedd yn eu gwneud yn hapus ond yn gyntaf ceisiwyd darganfod o’r trafodaethau beth yn union oeddynt yn ystyried yw hapusrwydd fel cysyniad.

Diffinio hapurwydd
Yn ystod y cyfnodau dod i adnabod a thrafod eu darluniau cafwyd sgyrsiau am hapusrwydd a cheisio ei egluro; gan fynegi o’u profiadau ac wrth ddisgrifio eu cynhyrchion. Gwnaeth ymatebion y plant roi darlun cliriach o sut gwnânt ddehongli hapusrwydd a phrofi y medr plant ifainc gyfleu mewn ffyrdd amrywiol sut gwnant brofi hapusrwydd yn uniongyrchol eu hunain.  Mynegodd 4 plentyn mai ‘bod yn hapus’ yw ‘Pan ni’n teimlo’n dda’ (Y1 P2 a P3; Y3 P1 a P4; Y4 P2 P3 a P4), ‘Pan fyddwn yn gwenu neu’n chwerthin’ (Pob plentyn o bob lleoliad) Roedd mynegiant wybebol yn allweddol fel rhan o’r hyn roeddynt yn ei ddeall am hapusrwydd. Gwnaeth P3 o Y2 awgrymu ‘Mae e fel pan ti’n teimlo’n dwym i gyd’. Gwnaeth pob cyfranogwr gyfleu hapusrwydd o fod yn eu lleoliadau ysgol er bod amrywiaeth o ran beth a pha mor hapus oeddynt o fewn gwahanol leoliadau ymchwilio, o unigolion,  ac o gweithgarwch a threfniadau – trafodir y canlyniadau’r tri dull casglu tystiolaeth megis y darlunio, y daith gerdded ffotograffu a’r graddfeydd emoji Leikhart ynghyd.
Dwsin o’r 16 o blant wnaeth gwblhau y graddfeydd emoji, am resymau o achos cau ysgolionyn dilyn lledu Covid-19.
Holwyd 6 chwestiwn i’r plant yn dilyn yr un drefn a gofyn iddynt ddewis o’r 5 wyneb ar y raddfa emoji Ffigwr 3 gan dicio neu roi cylch am eu hmateb.                 
          [image: ]

            Anhapus             Anhapus        Bodlon       Hapus             Hapus
              iawn                                                                                    iawn
                                                                                       
                                                                                                           Ffigwr 4: Graddfa emoji Leikhart

Holwyd y cwestiwn cyntaf sawl tro ar lafar ac eto yn ystod trafod eu darluniau, wrth fynd am dro ac wrth wrth wneud y dasg olaf.

Cwestiwn 1: Pa mor hapus wyt ti yn yr ysgol?

                                                                              Ffigwr 5 – Ymatebion i gwestiwn 1.

Gwelir bod 50% o’r cyfranogwyr yn hapus iawn yn yr ysgol, 35% yn hapus a 15% yn fodlon o ran eu hapusrwydd. Roeddynt yn barod i sôn am y rhesymau dros eu dewisiadau ac yn aml yn cysylltu nol at y deunydd ffotograffig neu ddarluniadol wrth drafod. Medd P 3 Y2: ‘Fi’n joio’r ysgol, (pwyntio) ti’n gweld fi wedi rhoi gwên fowr ar fy gwyneb sy yn fy llun.’

Fe ddoth i’r amlwg bod yna themâu neu dueddiadau tebyg o ymatebion y plant sef: ffrindiau, offer/ yr amgylchedd, tu allan, aelodau staff a theulu.

Themâu cyffredin

          Ysgol 1                    Ysgol 2                  Ysgol 3                     Ysgol 4

Ffigwr 6 : Darluniau’r plant (sêr yn dynodi ffrindiau)

Ffrindiau   
Cytuna ymatebion y plant yn eu darluniau ac wrth drafod yr hyn ddywed yr ymchwil, sef bod cyfeillgarwch a pherthnasau a ffrindiau’n bwysig o ran eu hapusrwydd. O’r 16 cyfranogwr gwnaeth 11 ohonynt gynnwys darlun neu drafod ar lafar bod eu ffrindiau yn cyfrannu at eu hapusrwydd yn yr ysgol (Ffigwr 6). Gwnaethant gyfleu ymdeimlad o fod ‘gyda’n gilydd’ (Y1 P1 P3; Y2 P1 P2 P4; Y3 P2 P3 P4; Y4 P2 P4) yn rhywbeth pwysig a’u bod fel ffrindiau’n ‘hoffi pethau tebyg’ (Y1 P3,Y3 P4). Roedd ‘rhannu’ (Y2 P3 a P4) neu ‘shario’ (Y1 P1 P2 P4) yn ystyriaeth arall a’i gysylltwyd gan yr unigolion gyda hapusrwydd. Nododd P4 o Y3 ‘Os nad yw **** yn yr ysgol fi’n teimlo’n drist wedyn’ a mynegodd P3 o Y1 ‘We have lots of fun me and my friends when we’re together’. Roedd y cysyniad o sbri yn amlwg yn perthyn i fod yn hapus gan i’r plant ddefnyddio geirfa eang megis ‘fun’,’funny’, ‘enjoy’, ‘muckin about’, ‘cwrso’, ‘jocan’, ‘playin’, ‘sbort’. Yn amlwg roedd y berthynas oedd gan y plant gyda’u ffrindiau yn ddylanwad sylweddol ar eu hapusrwydd.

Offer / yr amgylchedd
Wrth gyflwyno’r dasg ddarlunio i’r plant ar gychwyn yr ymchwil un o’r awgrymiadau a roddwyd iddynt oedd i gyflwyno llefydd yn yr ysgol oedd yn eu gwneud yn hapus.
Gwnaeth y mwyafrif yn ystod y dasg ddarlunio nodi offer neu gweithgaredd yn hytrach na mannau penodol. Roedd y deunydd y gwnaethant sôn amdanynt yn cynnwys:
Numicon -  II
Lego - IIII
Pegs - I
Play doh - II
Jig-sô - I
Lap tops - III
Ipads - II
Peintio - II
Pel droed - III
Beiciau - II
Tag / hide and seek - II


Rhaid nodi er eglurder mai 12 o’r 16 plentyn gwnaeth dderbyn y cyfle i fynd ar daith gerdded gan o achos cau ysgolion yn sgil Covid–19, ni fedrwyd dychwelyd yr eil dro i gasglu’r data. 

Wrth fynd ar daith a defnyddio’r ipad i ffotograffu gwnaeth y plant bob un gynnwys nifer fwy o ardaloedd penodol oedd yn eu gwneud yn hapus na wnaethant o fewn eu darluniau gwreiddiol.

Ysgol 1

 Ffigwr 7 – Rhai o hoff ardaloedd y plant yn ysgol 1

Yn ddiddorol roedd dewis 5 o’r merched wrth fynd ar daith yn cwmpasu ardaloedd chwarae rol neu ddynwared Ffigwr 7 o gymharu a 2 fachgen yn unig Ffigwr 8. Roeddynt yn hapus i rannu cyfleoedd a gawsant i fod yn y lleoliadau yma ac ail adrodd y profiadau a wnaeth roi fwynhad iddynt – roedd eu hatgofion yn amlwg yn rai cyffrous o’u hawydd i rannu yn fyrlymus.

Ysgol 3                                   Ysgol 4

Ffigwr 8 – Rhai o hoff ardaloedd y plant yn ysgolion 3 a 4


Ysgol 4
 P2 [image: E:\ED D Photos\Ed D 7013\IMG_0852.JPG]                  
Ffigwr 9 – Hoff ardal plentyn 2 ysgol 4.
Awgryma’r data bod traean (75%) o’r bechgyn yn ffafrio ardaloedd adeiladu, cyfrifiaduron ac arbrofi, gyda’u ffotograffau’n adlewyrchu hynny’n amlwg.
Ysgol 3
Pl 3  [image: E:\ED D Photos\Ed D 7013\IMG_0861.JPG]       [image: E:\ED D Photos\Ed D 7013\IMG_0856.JPG]      [image: E:\ED D Photos\Ed D 7013\IMG_0876.JPG]  
Ffigwr 10 – Hoff ardaloedd plant ysgol 3
Ysgol 4

Ffigwr 11 – Hoff ardaloedd plant ysgol 4

Tu allan
Roedd amser chwarae a bod tu allan yn un o’r adegau oedd yn cynnig hapusrwydd yn ôl yr adborth, adlewyrchwyd hyn o fewn darluniau’r plant ac wrth fynd ar daith gan iddynt fynegi bod cyfnodau amser chwarae yn apelio’n fawr. Un plentyn yn unig wnaeth leisio nad oedd yn hoffi mynd tu allan, ni wnaeth gynnwys gweithgarwch nag ardal o fewn y darlun a gynhyrchwyd nac wrth sgwrsio.

   
Ffigwr 12 – Hoffterau unigolion o fod y tu allan
Mynegodd 10 o’r 16 bod chwarae tu allan gyda ffrindiau yn rhywbeth a oedd yn rhoi mwynhad iddynt. Gwelir isod rhai o’r sylwadau:

Y1 P2: ‘I like the boat outside, coz it’s good fun there.’
Y3 P1: ‘Fi, ****, a ***** yn hoffi chware tag a Stuck in the mud tu fas.’
Y3 P4: ‘Mae**** yn neud fi’n hapus pan ni tu fas yn chwarae pêl droed.’
Y4 P2: ‘Co fi ar y siglen mas yn chware a’n gwenu.’
Y4 P3: ‘Llun fi a **** *** sy’ fanna yn ‘whare hide and seek tu fas.

Wrth gasglu’r data gan lenwi’r holiadur emoji Leikhart, holwyd dau gwestiwn yn ymwneud a’r tu allan i’r plant yn uniongyrchol.
Y cyntaf o’r cwestiynau oedd: Pa mor hapus wyt ti y tu allan (yn yr ysgol). Nododd 8 o’r 12 eu bod yn hapus iawn y tu allan, 3 eu bod yn hapus ac un yn unig nad oeddynt yn mwynhau tu allan. 

Yr ail gwestiwn holwyd am y tu allan oedd: Pa mor hapus wyt ti amser chwarae/ egwyl?

   


Ffigwr 13 – Hoffter y cyfranogwyr o amser chwarae

Gwnaeth 9 fynegi eu bod yn hapus neu’n hapus iawn amser chwarae, gyda 2 yn fodlon gyda’r cyfnod ac un yn anhapus (Y3 P3), soniodd nad oedd yn hoffi amser chwarae gan bod ei ffrind ddim yn yr ysgol ac fe fyddai heb rywun i chwarae, gwnaeth roi yr un ymateb I fod y tu allan yn gyffredinol gweler Ffigwr 9. Mae’r canlyniad yma’n cefnogi’r drafodaeth ynghynt am bwysigrwydd cyfeillgarwch i blant ifainc. 
Gwelir isod casgliad o ddarluniau ac yna ffotograffau rhai o’r plant sy’n amlygu y tu allan o fewn y ddau gynhyrchiad o ddata. Gwelir eu bod wedi rhoi y rhain ar eu darluniau gwreiddiol ac atgyfnerthwyd eu hoffter ohonynt eto wrth ffotograffu.

Ysgol 1 Plentyn 4           
 ‘I like playing outside in the boat with my friend ****’.

Ysgol 3 Plentyn 2

Ysgol 3 Plentyn 1         
‘Fi’n lico chware beic mas tu fas ma fe’n lot o sbri.’

Ysgol 3 Plentyn 4

Pan ddychwelwyd i gasglu’r data gan fynd ar daith gerdded, o’r 12 dosbarth ymwelwyd a hwy 2 yn unig oedd gyda gweithgarwch tu allan yn digwydd fel rhan o’r arfer feunyddiol ar y pryd. Awgryma’r data bod hoffter cryf ymysg y plant o fod y tu allan rhywbeth o bosib I’r addysgwyr ystyried wrth gynllunio i’r dyfodol.
Y3 P2: ‘Ni’n whare llwynog cyfrwys, ti’n edrych ar y wal, a ma’ pobol yn rhedeg 
            a wedyn pan ti’n troi rownd nhw’n stopo’.
Holwyd y plant am eu hoff le naill ai yn yr ysgol neu tu hwnt. 
Roedd yr atebion yn amrywio a dim un ohonynt yn dewis yr ysgol neu ardal o fewn yr ysgol fel eu hoff le.

Ffigwr 14 – Ymatebion y cyfranogwyr o’u hoff lefydd

Staff neu deulu


Ffigwr 15 – Ymatebion y cyfranogwyr o bobl sy’n eu gwneud yn hapus

Adlewyrchwyd pwysigrwydd ymglymiadau ag oedolion neu deulu ar draws y data gan y cyfranogwyr sy’n unol a syniadaeth Bowlby (1969) ac Ainsworth (1991) bod ymddygiad dynol yn reddfol yn adeiladu a datblygu agosatrwydd at eraill y’u hystyrir yn ddiogel yn eu mysg. Ystyriodd 6 o’r 16 plentyn cyfraniad athrawon i’w hapusrwydd yn yr ysgol gyda trawsdoriad o ran oed yn mynegi’r farn hon. Adleisiodd y plant mai o achos caredigrwydd, coegio, cwtshys, helpu gyda gwaith ac edrych ar ei ôl os yn drist neu pan yn cwympo oedd y rhesymau dros eu cynnwys. Mynegodd 3 plentyn o’u darluniau bod Mam (Y1 P1, Y3 P2) yn bwysig iddynt ac un cyfranogwr yn Y4 P4 bod mynd at Nan wedi ysgol yn ei gwneud yn hapus eto’n cyleu yr ymglymiadau cynnar sy’n bwysig o ran sicrwydd y plentyn bach.


Trafodaeth o’r data 
Mae lles neu lesiant plant yng Nghymru wedi sefydlu ei hun yn ganolog o fewn polisiau domestig ac addysgol a’r bwriad felly o ran yr ymchwil oedd darganfod yng nghyd destun yr ysgol beth sy’n cyfrannu at hapusrwydd y plentyn? Roedd ymgymryd a’r ymchwil yn gyfle i wrando ar blant yn mynegi hapusrwydd ac i ddechrau deall y cysyniad o’u profiad nhw fel dinasyddion ifainc. Awgryma’r data ansoddol a meintiol a’i gasglwyd bod y ‘pwy’ a’r ‘ble’ cyn bwysiced a’r ‘beth’ o ran yr hyn wna gyfrannu at hapusrwydd yr unigolion yn yr ysgol; gyda’r mwyafrif o’r cyfranogwyr yn mynegi mai eu ffrindiau oedd y ffactor bwysicaf gyda lleoliadau neu ardaloedd hefyd yn flaengar

Mae diddordeb yn hapusrwydd plant wedi datblygu yn sgil sut ystyrir ‘y plentyn’ o fewn cymdeithas, gellid dadlau mai Hawliau Plant sy’n rhannol gyfrifo am y cynnydd hyn. O fewn ymchwil i hapusrwydd ystyrir yr Oxford Handbook of Happiness (David, Boniwell, & Ayers, 2013) fel cyfrol gydnabyddedig o ran ymchwil hapusrwydd gan seicolegwyr cadarnhaol (positivist psychologists). Pwysleisiwyd o fewn y gyfrol nad oes consensws o fewn y ddisgyblaeth o ran beth yw hapusrwydd na chwaith sut gellid ei fesur mewn modd cywir. Noda’r awduron ‘Improving happiness and subjective well-being is an international policy goal of social progress for hundreds of countries across the world (Helliwell, Layard, & Sachs, 2017, p.3)’. Gwnant gydnabod bod twf o ran y cynnydd mewn arolygon hapusrwydd cenedlaethol a chynhwysiant hapusrwydd o fewn fframweithiau polisi gwledydd led led y byd. Gwna Ahmed (2007) gyfeirio at y cyfnod hanesyddol hwn fel “the happiness turn”. Mae dehongliadau ac ystyron o gysyniadau’n bethau a’u bathwyd gan ddiwylliannau a ni wnant gytuno fel arfer gan bod amrywiaethau helaeth yn bodoli. 

Noda Chaplin (2009) bod ymchwil yn ymwnud a hapusrwydd yn dueddol o ffocysu ar ‘pa mor hapus’ oedd unigolion yn hytrach nag ‘beth’ oedd yn eu gwneud yn hapus. Atega bod y mwyafrif o’r gorylygon yn holiaduron a dadleua mai nad y modd gorau yw hyn o ymrwymo plant. Cyniga y dull Mosaic moddau amrywiol a phwrpasol o gaslu data, disgrifia Pring(2015) y math yma o ymchwil fel modd o gynnig mewnwelediad ffenomenolegol o fyd gwrthrychol y plentyn gan iddo fynd y tu hwnt i’r arsylwi’n unig. Gall dibynnu ar arsylwadau fod yn gymhleth o ran dehongliad, ond wrth gynnwys lleisiau a chynhyrchion y plant eu hunain o fewn y broses o greu a dehongli gwna sicrhau yr adnabu tebygrwydd rhwng agweddau o’r data a hefyd unigrywedd Pring (2015). Mae gweithredu addasiad o’r fethodoleg Mosaic wedi caniatau cyfle i ateb y cwestiwn ymchwil ‘pa gyfraniadau gall plant ifainc wneud i ymchwil? Mae cynnwys plant o 3-7oed mewn ymchwil yn cynnig deunydd manwl a byw o’u profiadau a bod ganddynt y galluoedd i wneud hynny mewn moddau gwybodus sy’n gytun a’r farn a gynigwyd gan ymchwil cynt (Farrell et al, 2004; Clark, 2007). Mae lles a llais y plentyn yn ganolog i’n system addysg yma yng Nghymru ac felly gwna ymchwil o’r fath gefnogi polisi llesiant ac erthygl 12 o CCUHP.

Ystyr hapusrwydd
Gwna’r data gyfleu bod yna nifer o ffactorau yn cyfrannu at hapusrwydd plant ifainc, adnabu’r ymchwil bod hapusrwydd yn fwy na theimlad neu emosiwn i’r unigolion, fe olyga gwedd a mynegiant o wenu neu chwethin, bod mewn gofod penodol neu gydag unigolion arbennig. Yn wahanol i ymchwil Lopez-Perez et al (2016) lle nodwyd mai un peth y gwna plant gysylltu ag hapusrwydd roedd y cyfranogwyr a fu’n rhan o’r ymchwil yma’n ystyried nifer o ffactorau. Mynegodd dau blentyn bod eu hathrawon yn gwneud iddynt chwerthin gan ddweud jocs neu goegio. Canfu bod y plant yn yr ymchwil yn profi hapusrwydd ar lefel ddofn gan eu bod yn medru egluro sut deimlad oedd bod yn hapus megis ‘cyffrous’ a’i fod yn deimlad ‘cynnes’. Yn unol ag ymchwil Holder a Coleman (2008) bod perthnasau cymdeithasol yn bwysig, gwnaeth 11 o’r 16 plentyn yn yr ymchwil gynnwys ffrindiau fel dylanwad ar eu hapusrwydd. Roedd y data’n cyfleu bod perthnasau a’u ffurfiwyd ag oedolion yn ymddangos yn bwysig o ran lefel hapusrwydd y plant, ni ymchwiliwyd i fanylder pryd, na sut yn union roeddynt yn teimlo hapusaf yng nghwmni staff allweddol ond awgryma hyn bod y plant yn mwynhau cwmni’r oedolion o fewn sefyllfaoedd dosbarth. Mae hyn yn ystyriaeth allweddol wrth arfarnu effeithiolrwydd darpariaeth medd Taggart et al (2015) yn eu gwaith ymchwil prosiect EPPE, gan bod y lleoliadau oedd yn cynnig cydbwysedd o weithgarwch a’i arweiniwyd gan oedolion a rhai a lywiwyd gan y plant eu hun yn arddangos ansawdd.
Ffactor ddiddorol wnaeth ymddangos o’r ymchwil oedd hoffterau’r plant o ran eu rhywedd. Rhaid cydnabod bod mwy o ferched o’u cymharu â bechgyn (3:1) yn rhan o’r ymchwil ond yn gyffredinol roedd ffafriaeth y merched tuag at ardaloedd chwarae rôl o ran eu hapusrwydd a’r bechgyn tuag at gweithgarwch adeiladu neu gyfrifiadurol yn amlwg. Mynega D’Arcy (1990) “The play area or play house is a largely female domain” a Phillips (1993) “For small girls the computer is boring because it tells them what to do and they would rather use their own imagination”. Yn unol â hyn oedd ymchwil personol a wnaethpwyd yn 2015 am ffafriaeth yn ystod chwarae hunanddewisiol plant ifianc, amlyga hyn bod y mannau a ddewisir gan blant eu hunain yn ystod cyfnodau ysgol yn cyfrannu’n sylweddol at eu hapusrwydd – gellid rhesymu y dylid sicrhau cyfnodau digonol i blant wneud penderfyniadau’n annibynnol gan ei fod yn cyfrannu at eu lles. 

Cymhariaeth ag ymchwil yn y maes a gwella ansawdd y ddarpariaeth
Dau o gwestiynau pellach yr ymchwil oedd : ‘Oes tebygrwydd rhwng ymatebion plant 3 – 7 oed ag atebion plant yn hyn o fewn ymchwiliadau eraill?  A’n ogystal ‘Gall casglu barn plant am eu hapusrwydd arwain at addasiad o ran arferion addysgwyr o gynllunio? Gan bod gwahanol ‘domains’ o les neu hapusrwydd yn bodoli, anodd ydyw i gymharu tebyg am debyg Statham a Chase (2010). Ers 1996 pan sefydlwyd The Multi-National Project for Monitoring & Measuring Children’s Well-being mae cyrff cyhoeddus, elusennau, a sefydiadau ymchwil megis UNICEF, Children’s Society, CCUHP ac Estyn wedi ceisio defnyddio dulliau meintiol dibynadwy o fesur lles plant. Cyniga Gregory a Brinkman (2015) y rhesymeg dros yr amrywiaeth rhwng hapusrwydd plant ifainc a phlant yn hŷn yn bennaf yw o achos eu hanianawdau greddfol tuag at deimladau cadarnhaol a negyddol a’u sefyllfa sosio-economaidd. Wedi dweud hyn gwelir wrth gymharu’r ymchwil hwn gydag ymchwil ynghynt gan eraill bod yna themâu cyffredin yn ymddangos. Noda Chaplin (2009) pan gofynnwyd i blant 8 – 18 oed i ysgrifennu neu ddarlunio ‘Beth sy’n eich gwneud yn hapus?’ amlygodd y data pump thema sef pobl, anifeiliaid anwes, cyrhaeddiadau, hamddena a chwaraeon I’r plant ieuengaf 8 – 11oed, sy’n unol a  chanlyniadau’r ymchwil yma. I’r plant 8 -11 oed (ymchwil Chaplin) eu diddordebau oedd bwysicaf, ac i blant 12 a 13 oed gwrthrychau ac i’r plant hŷn cyrhaeddiad oedd amlycaf. Yn adroddiad The Good Childhood Report (2019) noda’r Children’s Society bod hapusrwydd plant o ran eu lles wedi dirywio o 2009 ymlaen er bod eu hapusrwydd o ran gwaith ysgol wedi cynyddu dros yr un cyfnod. Gallai hyn awgrymu bod systemau addysg wedi mynd i’r afael â materion a godwyd mewn adroddiadau am les plant a bod eu teimladau pan yn yr ysgol yn fwy cadarnhaol nag adref. Ymgymrodd Backman (2016) ag ymchwil i hapusrwydd plant y glasoed gan ddarganfod bod cysylltiadau rhwng lefel hapusrwydd plant â chymdeithasu, ymglymiad i weithgarwch ysgol, anianawd i ddysgu, a rhwng hapusrwydd a chynnwys y gweithgarwch neu’r gwersi. Mae hyn yn unol â canlyniadau’r ymchwil hwn lle wnaeth y plant arddangos bod cyfeillgarwch a’u diddordeb o ran y gweithgarwch a wnaed yn ffactorau oedd yn dylanwadu ar eu hapusrwydd. 
Cyflwyna Moore (2013) ddadl gref, bod angen mesuriad clir a chywir o les a hapusrwydd plant er mwyn hysbysu gwneuthurwyr polisi o batrymau ac i adnabod unigolion neu grwpiau sydd mewn perygl. Gwna adroddiadau hapusrwydd byd eang gynnwys mesuriadau o hapusrwydd ynghyd â rhifolion Gross Domestic Product (GDP) fel arwyddion o gynnydd, y rhain sy’n sylfaen o ran penderfyniadau polisi o fewn y Deyrnas Unedig fel arfer. Gwna’r ymchwil hwn arddangos yn glir bod dylanwadau o ran grwpiau cymdeithasol (ffrindiau), gofodau ac adnoddau, a’r math o weithgarwch bob un yn dylanwadu ar lefel hapusrwydd y plentyn. Gellid defnyddio data o ymchwil i gyfrannu at godi ymwybyddiaeth o gyflwr emosiynol plant o ran yr agenda llesiant ac yn y pendraw y cynnydd a wnaed gan blant yn addysgol. Gwyddys o waith Laevers bod plant sydd â lles ac ymglymiad uchel yn datblygu’n llwyddiannus yn sgil hyn mae darganfod yr agweddau sy’n dylanwadu’n fanteisiol i addysgwyr. Mewn astudiaeth gan Al Nima et al (2012) yn Gregory a Brinkman (2015) gwelwyd yr effaith gafodd wyth strategaeth codi-hapusrwydd ar blant ar ddiwedd blwyddyn ysgol; darganfuwyd bod tair strategaeth megis: meddwl yn gadarnhaol, ymddwyn yn hapus (gan fodelu) a bod yn gorfforol weithgar yn cyfrannu at gynnydd mewn hapusrwydd. Ymddengys bod yna rai themau cyffredin yn bodoli rhwng yr ymchwil yma a gwaith a wnaed eisioes ar draws yr ystod oedran, serch hynny gwelir bod pwysoli plant ieuanc o ran pwysigrwydd perthnasau cymdeithasol dynol yn bennaf gyfrifol am eu hapusrwydd ac wrth i blant fynd yn hŷn gwrthrychau a deunydd materol yw’r llinyn mesur at hapusrwydd. Gellid felly darogan, pe byddai athrawon ystyried ymhellach hoffterau plant o ran eu grwpiau cyfeillgarwch, ffafriaeth o offer a gofodau y byddai’n cyfrannu at eu hunan-fri, eu lles ac I’w cynnydd fel dysgwyr hyderus.
Cyfyngderau a goblygiadau
Mae’r ymchwil wedi datgelu mai i blant ifainc cyfeillgarwch a phrofi mwynhad yw’r pethau a wna gyfrannu at eu hapusrwydd bennaf pan yn yr ysgol, canlyniad eironig ar adeg ysgrifennu’r rhan yma o’r gwaith gan fod plant led led y byd yn cael eu hynysu oddi wrth eu ffrindiau o achos Covid-19. Rhaid wrth reswm cydnabod mai sampl fechan oedd yn rhan o’r gwaith na ellid felly cyffredinoli’r deunydd yn gwbl hyderus, wedi dweud hyn mae modd adnabod patrymau cyffredin ar draws sefydliadau. Ceisiwyd sicrhau cysondeb o ran gweini’r ymchwil ar draws y pedwar sefydliad er ni lwyddwyd i’w wneud yn llawn er enghraifft yn achos y drafodaeth o’r darluniau, roedd un ysgol wedi penderfynnu mai trafodaeth grwp ddylsai ddigwydd yn hytrach na un wrth un, roedd hyn yn amlwg yn wahanol i’r drafodaeth gyda gweddill y cyfranogwyr a wnaeth ddylanwadu ar ‘ryddid’ y plant i drafod gan bod athrawes yn bresennol. 
Wrth ymgymryd a’r gwaith eto yn sicr cynigir trosolwg fanylach i’r athrawon fyddai’n  cyfrannu at weini a chefnogi’r gwaith fel eu bod yn cyflwyno’r dasg gyntaf yn yr un modd. Gan i un lleoliad greu ‘taflen waith’ a lle i ysgrifennu arni – nid oedd hyn yn rhan o’r gofyn ac o bosib gwnaeth dorri ar hwylustod y dasg dan sylw.  Dwy elfen ychwanegol y medrid eu datblygu ymhellach gyda fwy o ryddid i ddadansoddi o fewn gwaith hirach fyddai datblygu dull codio fanylach i’w defnyddio wrth drafod a mynd ar daith, er mwyn mesur amlder defnydd o eirfa fel y medrid datblygu’r dull o ‘ymchwiliad discwrs’ Kyratzis a Cook-Gumperz. Yr ail fyddai ystyried ymhellach damcaniaeth ddysgu gofodol (situated learning theory) Laeve gan ddad-bigo ymhellach y gofodau roedd y plant yn son amdanynt fel eu hoff leoliadau.

Crynodeb/ Casgliadau ac argymhellion at waith pellach
Nod yr ymchwil yma oedd i ddatblygu dealltwriaeth o beth sy’n cyfrannu at hapusrwydd i blentyn 3 – 7 oed yn yr ysgol a sut gwna’r plentyn adeiladu’r cysyniad o hapusrwydd. Mynega Fraser et al (2014) bod ymchwil gyda phlant fel arfer yn cynnwys amrywiaeth o ddulliau fel y gwnaed wrth ddefnyddio methodoleg Mosaic. Gwnaed sicrhau drwy gydol y gwaith o gynhyrchu, trafod, casgu a dadansoddi’r data mai y bwriad oedd hyrywddo ffyrdd y medrai’r plant fynegi, trafod a myfyrio ar eu hapusrwydd. 
Ceir deunydd ymchwil niferus am lesiant a hapusrwydd plant, prin y gwna’r gwaith gydnabod nad yw ‘hapusrwydd o reidrwydd yn golygu na’n teimlo yr un peth i bawb Sutton (2018). Er bod lle a hapusrwydd plant yn frith o fewn adroddiadau anaml ydynt wedi’u selio ar gysyniadau theoretig cadarn Statham a Chase (2010) Mae’r gwaith yn cefnogi barn Backman a Clark bod plant ifainc yn ‘trustworthy informants’ am eu bywydau nhw eu huanin, cytunir a’r farn gan bod y gwaith yma’n cyfleu y ffyrdd y medrant grisialu yr hyn sy’n cyfrannu at eu hapusrwydd. Mae ein system addysgol yng Nghymru wedi esblygu i adnabod bod plentyndod ynddo’i hun yn gyfnod pwysig a nid paratoad at ddod yn oedolyn yn unig. 
Mae llais a lles y plentyn yn amlwg o fewn polisiau sy’n ymwneud â phlant, a’u barn yn cael ei leisio a dylanwadu ar y polisiau hynny. Os yw ysgolion a chyrff arolygu yn parhau i fesur cynnydd addysgol ond heb ystyried lles a hapusrwydd, cynnydd addysgol fydd o hyd yn derbyn blaenoriaeth. Mae ein corff arolygu yng Nghymru Estyn erbyn hyn yn cydnabod lles fel un o’r cwestiynau allweddol o fewn eu fframwaith arolygu ac yn cynnal sgyrsiau gyda phlant o fewn eu harolygiadau ysgolion, sy’n gam i’r cyfeiriad cywir. Awgrymir y dylai ymchwil tebyg yn y maes i’r dyfodol sicrhau ymdriniaeth o hapusrwydd plant nawr ac ar y pryd yn hytrach na darogan dyfodol a rhagolygon plant pan yn oedolion. Argymhellir bod yna agweddau goddrychol a gwrthrychol yn perthyn i’r gwaith a bod y plant eu hunain gan gynnwys plant ifainc yn brif ffocws o ran y cynllunio, y creu, y casglu a’r dadansoddi. Gellid datblygu’r gwaith hwn ymhellach i gynnwys canlyniadau o ran rhywedd, oed a diwylliant a sy’n cydnabod yr unigolyn yn ogystal a grwpiau cyffredin.
Awgryma’r data mai y prif ddylanwad ar hapusrwydd plant ifainc 3 – 7 oed yn yr ysgol yw’r perthnasau cymdeithasol y gwnant eu datblygu, y rhai oedd yn bennaf ymwneud a bod yn ffrind da a chyd-chwarae mewn sefyllfaoedd a ystyriwyd ganddynt yn sbri. Byddai ymchwilio ymhellach i ddylanwad arall sef offer ac ardaloedd gan ddarganfod ai yr offer yn unig sy’n dod â phleser neu’r math o gyflyrru meddwl o’r ganmoliaeth gan oedolion pan yn trin yr offer. Buasai palu ymhellach i’r cysyniad o ‘berthyn’ yn ddiddorol gan bod yna dystiolaeth gref i gefnogi bod lles unigolyn ynghlwm a’r lle a’r ymdeimlad o fod yn rhan o’r lle hwnnw (Rogof, 2003; Leave a Wegner,1991). Ynghyd a gwaith y Comisynydd Plant yng Nghymru mawr obeithir y bydd ‘Cwricwlwm i Gymru’ (2020) yn sicrhau ymgyrchoedd a wna ddatblygu arferion cadarnhaol a fydd yn ystyried angenion emosiynol ein plant fel y medrant fod nawr a datblygu i fod yn unigolion sefydlog a chytbwys yn emosiynol.

Atodiadau
Atodiad 1- Llythyr Caniatad
	
FFURFLEN GANIATÂD CYFRANOGIAD
	


	Teitl Y Prosiect: Y Plentyn Hapus: Ymchwiliad i ddehongliadau plant 3 – 7 oed o’r hyn sy’n creu ymdeimlad o hapusrwydd o fewn eu dosbarthiadau.



Annwyl Riant/ Warcheidwaid: 

Fy enw i yw Carys Jennings, rwy’n uwch ddarlithydd ym Mhrifysgol Cymru y Drindod Dewi Sant ac yn astudio y cwrs Doethuriaeth mewn Addysg. 

Hoffwn eich hysbysu o fy mhrosiect ymchwil a’r posibilrwydd o geisio caniatâd cyfranogiad eich plentyn. Bydd y prosiect hwn yn canolbwyntio ar hapusrwydd plant, ac anela at ganfod beth sydd yn cael effaith cadarnhaol ar les y dysgwyr yn y Cyfnod Sylfaen.

Trwy gyfraniad eich plentyn o’i ddarluniau, ffotograffau ac o fewn cyfweliadau, gobeithiaf ganfod barn yr unigolion am yr hyn sy’n eu gwneud yn hapus yn yr ysgol. Cedwir pob cofnod ac ymateb yn gwbl gyfrinachol ac NI ryddheir unrhyw wybodaeth unigol i’r cyhoedd. Mae cymryd rhan yn yr astudiaeth hon yn gwbl wirfoddol ac felly bydd gan eich plentyn y cyfle roi’r gorau i gyfrannu ar unrhyw adeg. 

Dylai y cyfweliad gyda’r unigolion i drafod eu lluniau/ ffotograffau a mynd ar daith gerdded gymryd tua 15 munud, ond nid oes cyfyngiad amser. Hefyd ni ystyrir unrhyw ymatebion yn gywir neu’n anghywir gan y plant. Ar ddiwrnodau’r casglu data bydd eich plentyn yn llenwi/arwyddo ffurflen gydsynio i sicrhau eu bod yn hapus i gyfrannu. 

Ar ôl dadansoddi’r data a’i gesglir yn ofalus ac yn fanwl, bydd croeso i chi gael copi o’r canfyddiadau os dymunwch. Gobeithio y bydd canlyniadau yn gwella fy nealltwriaeth o’r hyn sy’n cyfrannu at hapusrwydd plant yn yr ysgol, bwydir y canlyniadau ymchwil yn ôl i staff yr ysgol er mwyn iddynt ganfod yr hyn sy’n sicrhau hapusrwydd unigolion ac fe wna’r data wella fy ngwybodaeth ar gyfer fy arfer proffesiynol a sefydlu seiliau cadarn ar gyfer ymchwil pellach yn y dyfodol. 


Diolch ymlaen llaw am eich amser. Os bydd gennych unrhyw gwestiynau, mae croeso i chi gysylltu â mi neu staff yr ysgol pan fydd yn gyfleus. 

	ENW A CHYFEIRIAD YR YMCHWILYDD
	

	Carys Jennings
Prifysgol Cymru Y Drindod Dewi Sant
Caerfyrddin
SA31 3EP
	

	


Rwyf wedi darllen y wybodaeth ynglyn a’r prosiect ymchwil.

	Ticiwch os gwelwch yn dda

	
Deallaf bydd enwu fy mhlentyn a gwybodaeth amdano/ amdani yn anhysbys.

	

	
Deallaf y gall fy mhlentyn dynnu nol o’r sesiynau casglu data ar unrhyw adeg.

	

	

Wedi ystyried y wybodaeth uchod rwyf yn hapus i roi caniatad i fy mhlentyn gyfranogi i’r astudiaeth ymchwil ‘Y Plentyn Hapus’.

	Arwyddwch os gwlwch yn dda

	Carem ddiolch i chi am ganiatau i’ch plentyn gyfranogi i’r ymchwil hwn.
Carys W Jennings



	
Consent Form for Parents:
	


	The Happy Child: An investigation of young children’s interpretations of what makes them happy in school. 



Dear Parent/ Guardian: 

My name is Carys Jennings, I am a senior lecturer at the University of Wales Trinity Saint David Carmarthen and studying the Educational Doctorate programme.

I would like to inform you of my research project, that is to research children’s happiness at school and aims to discover what impacts’ children’s wellbeing. Through your child’s participation by means of paintings, drawings, photographs and interviews, I hope to ascertain different views on happiness in the Foundation Phase. 

All interviews will be kept strictly confidential to the researcher involved and at NO time will individual information be released to the general public. Your child’s participation in this study is completely voluntary he/ she can withdraw from the interview at any stage. 

The interview to discuss the children’s photographs & pictures and the learning walk should take about 15 minutes to complete, but there is no time constraint. There are  no right or wrong answers. On the days of the data collection your child will sign/ complete a consent form to ensure he/she is happy to participate. 

After careful and precise analysis of the data obtained from the data collection, I will be able to provide you with a copy of the findings at your request. The results of this research will be shared with the staff in the school to inform them of what contributes to pupil well being, it will also strengthen my personal understanding of children’s happiness at school and form the basis for further research in the future.

I thank you in advance for your time and participation. If any questions do arise, feel free to contact myself, or the school to discuss these further. 






	NAME & ADDRESS OF RESEARCHER
Carys Jennings
University of Wales Trinity Saint David
Carmarthen
SA313EP
	

	

I have read the information regarding the proposed research.

	Please tick:



	
I understand that my child’s name will not be shared and will be anonymous throughout.

	

	
I understand that my child is able to withdraw from the data collection sessions at any point.

	

	
Having considered all of the above I am happy to consent for my child to participate in the research project ‘The Happy Child’.

	Please sign:

	
May I take this opportunity to thank you for allowing your child to participate.
Carys W Jennings











Atodiad 2 – Ffurflen cydsynio
	
FFURFLEN GANIATÂD CYFRANOGIAD
	
PARTICIPATION CONSENT FORM

	Teitl Y Prosiect: / Project Title: 


	Enw'r Ymchwilydd / Name of Researcher:	


	


	1
	Rwyf wedi deall y wybodaeth a roddwyd gan Carys Jennings am yr ymchwil. 
[image: ]                           [image: ]   
	I understand the information given by Carys Jennings about the research. 
[image: ]                          [image: ]

	

	2
	Deallaf fy mod yn cymryd rhan o’m gwirfodd a gallaf dynnu’n ôl ar unrhyw adeg, heb roi rheswm.

[image: ]                              [image: ]
	I understand that my participation is voluntary and that I can withdraw at any time, without giving any reason.

[image: ]                              [image: ]

	

	3
	Deallaf na fydd fy enw’n ymddangos yn unman.
[image: ]                                [image: ]
	I understand that my name will not appear anywhere.
[image: ]                             [image: ]

	

	4
	Cytunaf i gymryd rhan yn yr astudiaethth uchod.
[image: ]                              [image: ]
	I agree to take part in the above study.
[image: ]                             [image: ]

	

	
	
	

	

	 Rhif cyfranogwr Participant number
	
1         2          3         4

	Llofnodwyd
Signature

	
Ymchwilydd
Researcher

	
	
Llofnodwyd
Signature
























Atodiad 3 – Graddfa Leikhart emojis
Pa mor hapus wyt ti...
How happy are you...



yn yr ysgol /in school?
[image: ]






yn y dosbarth / in the classroom?
[image: ]



tu allan / outside?
[image: ]







[image: ]amser chwarae/ playtime?







dy hoff ardal yn yr ysgol/ your favourite area in school?
[image: ]







Rhywle arall/ Somewhwere else?
[image: ]













Atodiad 4:
Trawsysgrifau sgyrsiau’r plant am eu darluniau
Ysgol 1
Ystafell agored ar brif rhodfa’r adran, sraff a phlant eraill yn mynd heibio ond heb farfu ar y drafodaeth. Ymchwilydd a’r plant un am un.
Ysgol 1 Plentyn 1
Y: Hello ****, how are you today?
P1: Fine
Y: Tell me a little bit about this picture.
P1: Numicon!
Y: Numicon, my goodness! And what do you use numicon for?
P1: To put them in order.
Y: Put then in order, ok, and are they all different or are they the same?
P1: Different
Y: They’re different?
P1:..and they’re different colours? So maybe you can show me where the numicon is in a minute.
Y: So tell me again what do you do with the umicon?
P1: Put them in order.
Y: Tell me how does it feel when you’ve put them all in order?
P1: Happy.
Y:  Happy, that’s lovely and can everybody elsoe do it or are you special and can you do it quicker that everybody else?
P1: Quicker!
Y: Can you? I bet you can!
     So do you do numicon on your own or with somebody else?
P1: Sometimes on my own and sometimes with somebody, my friends.
Y: Sometimes with somebody, that’s wonderful. And is it your favourite thing to do in school?
P1: Nods
Y: It is. That’s amazing. Thank you ***** for telling me all about that.

Trawsysgrifo Ysgol 1, Plentyn 2
Y: Good morning again ****, now then I’d like you to tell me about your drawing please.
P2: Umm I like my teacher because when I’m sad she’ll come up to me.
Y: That’s wonderful, and what areas have you got here that make you happy in school?
P2: Um...I like the Welsh area because I can learn Welsh
Y: Lovely, and what sorts of words do you learn in the Welsh area?
P2: Sut wyt ti?
Y: Sut wyt ti! Ok, so wht do we have her ethen?
P2: I like drawing.
Y: Oo are you creative, do you enjoy cutting & sticking & painting & things like that?
P2: Mmm (nods)
Y: That’s wonderful, and what do we have over here?
P2: We do the helpwr board.
Y: So helpwr heddiw? Excellent. What’s here?
P2: Outside..the...um..the boat. I play there with my friends.
Y: Boat, oo you could show me that in a minute if you want to.
   Then what do we have here?
P2: We’ve been doing all around the world, so my teacher said why don’t we have a role
      play of a travel agents.
Y: That’s a really good idea isn’t it. Is it good to play in there?
P2: (nods) Yes.
Y: And if you could choose anywhere to go in the world where would you go?
P2: Mm......Spain.
Y: Spain! That’s a good choice, it’s nice & warm & nice food & beaches.
     That’s lovely **** Thank you.

Ysgol 1 Plentyn 3
Y: Good morning **** how are you today?
P3: Good
Y: Can you tell me about your picture please?
P3: I’ve got the numicon, the pegs, the cards, the rulers, thoes things that you put the pegs on and the numicon on..
Y: That is wonderful & that’s you’re favourite area is it? & you sit there and do different activities?Yes?
P3: (nods)
Y: How does it make you feel when you’re in that area?
P3: Happy.
Y: And what..when you’ve finished doing something like putting the numicon from number one to number te and finished it all  oh.. how does that make you feel?
P3: Happy
Y: Super happy does it?
P3: (nods & smiles) yes.
Y: Lovely, thank you for talking to me about your pictures.
Ysgol 1 Plentyn 4
Y: Hello **** have you come to tell me all about your Picture today?
P4: Yes.
Y: Okay then, tell me all about what you have drawn.
P4: This is a bike,...and this is little house..in there I go with **** and **** my friends.
Y: That’s wonderful, and who are you in the house?
P4: The mum.... This is outside on the bikes and this is *** my friend and me.
Y: Do you enjoy going outside?
P4: Yes coz there’s lots of space and we can do things together.
Y: Wonderful, which is your favourite space outside?
P4: The tyres & shed.
Y: Excellent, perhaps we can go for a walk later to see them?
P4: (nods)

Ysgol 2 
Dosbarth gwag, o fewn yr ardal Cyfnod Sylfaen. Y pedwar cyfranogwr o gylch bwrdd a un athrawes yn bresennol.
Y: Bore da, good morning all. Thank you for coming to talk about your pictures today. Who’s going to start? Ar you going to start? (at plentyn 1) Tell me about your beautiful picture then.
P1: Well I left it here, and I brought a lovely piture for Miss ****.
Y: For Miss ****, and can you remember what it’s a Picture of?
P1: Dim ymateb
Y: Was it something that makes you happy?
P1: (nodio a gwenu)
Y: Was it?
P1: That’s my *****, and that’s my *****.
Y: Right.
P1: That’s me & that’s me.
Y: And can you remember where you ar ein the Picture?
P1: Here
Athrawes: Do you remember when we spoke we said about feelings in school didn’t we, and you said something that you like doing in school. Can you remember what you were doing in your picture?
P1: Playing with playdoh.
Y: Oo playing with Play doh, amazing.
Athrawes: That’s Right
Y: And what do you like making with the play-doh?
P1: Making a doggy.
Y: A dog! Is that really tricky?
P1: Uh hum, but I just made it from play-doh.
Athrawes: (yn pwyntio at y llun) and that’s the play-doh there isn’t it.
Y: Waw, that’s super. Right Thank you *****.
     Who else would like to share their Picture?
Plentyn 2: (codi llaw) 
Y: Right tell me about your icture, what makes you happy in school?
P2: Umm do you Miss **** with colouring.
Y: You enjoy colouring? And what’s your favourite thing to colour?
P2: Rainbows.
Y: Rainbows, and is that why you’ve made lots of rainbows?
P2: All kinds of rainbows.
Y: Lots of rainbow things. Rainbow dogs? Rainbow cats? And rabbits & birds?
Athrawes: Can you remember what thoes circles were that you drew? What were you playing? You were playing....?
P2: Beads
Athrawes: Playing the beads.
Y: Beads. And what do you do with the beads?
P2: You just catch it and drop it o the floor.
Y: Then you drop it on the floor & then you pick it up again?
P2: No just leave it on the floor, and then it grows into a flower.
Y: I see. That is a beautiful Picture, and who are these here?
P2: That’s **** and that’s ***** and that’s ***.
Y: And are they your friends?
P2: Yes
Y: and how do you feel when you are playing with your friends?
P2: Happy.
Y: That’s good isn’t it. Wonderful. Thank you.
   ( I blentyn 3) Are you going to go next?
Plentyn 3: (nods)
Y:Tell me now then *** about your Picture.
P3: I’m playing with my friends.
Y: And where are you playing****?
     Are you playing inside or outside?
P3: Outside?
Y: Outside Ok, and whoare the friends you’re playing with?
P3: **** and that’s me.
Y: That’s you? And are you scoring a goal?
P3: Yeah.
Y: I thought you might be scoring a goal.
     Do you enjoy playing outstide? Is that where you enjoy being?
   Excellent, thank you ********.
(i blentyn 4) Tell me about your Picture ******.
P4: I like to do music in school, that’s the music area, there’s a drum there and a maracca, then here are my friends, that’s ***** & that’s ****** & that’s me.
Y: So what do you do in the music area then?
P4: We play music to a theme called Aladdin.
Y: Oo lovely. Do you dance to the music?
P4: No we only play with the music.
Y: ...& the instrumentds.
Y: What’s your favourite instrument? What type of instrument do you like?
P4: Umm, I don’t really know.
Y: It doesn’t mater, don’t worry.
     Now do you mind if I keep your pictures is that ok?

Ysgol 3 

Cyntedd agored, eraill oddi fewn i’r ardal ond ddim yn tarfu ar y drafodaeth, ambell athrawes yn dod i fewn a rhoi cyfarwyddiadau’n uchel. Ymchwilydd a’r plant un am un.
Ysgol 3 Plentyn 1
Y: Bore da, wyt ti’n fodlon dweud wrtha’i am dy lun hyfryd?
P1: Dyma fi a fy ffrinidie yn hapus.
Y:Ww ti’n gwenu pan ti’n chwarae gyda dy ffrinidie, felly pwy yw dy ffrindie di fan hyn?
P1:Ymm..****, Fi...,**** a *****.
Y: A beth y’ch chi’n chware pan i chi yn yr ysgol?
P1:Ym...stuck in the mud a tag.
Y:O ti’n gwybod beth o’n i yn hoffi chwarae stuck in the mud hefyd. A oes well da ti fod arno fe neu yn sownd?
P1:Sownd (yn gwenu) ma fe’n sbri.
Y:Ti’n hoffi bod yn sownd? Iawn, dyna beth wyt ti wedi ysgrifennu fan hyn yn te fe, oherwyddma fe’n dweud Fi’n chwarae gemau gyda’n ffrindiau. Oes gem arall ti’n hoffi chwarae?
P1:Tag
Y:Pethe lle chi’n rhedeg ie? Wyt ti’n hoffi rhedeg? Mabolgampau a phethe fel na?
P1: (nodio) 
Y: Ok wel diolch yn fawr iawn i ti.

Ysgol 3 Plentyn 2
Y:Helo **** sut wyt ti heddi?
P2: Iawn diolch.
Y: Beth wyt ti wedi darlunio ac ysgrifennu fan hyn?
P2; Chware y llwynog cyfrwys neud fi’n hapus.
Y: O y llwynog cyfrwys, dwed wrtha’i beth wyt ti’n gorfod gwneud yn y gem?
P2: So..os ma rhywun yn troi rownd ma pobol yn symud, a pam fi’n troi nol rownd ma nhw’n stopo a fi’n gweld nhw’n stopo symud. Ma fe’n fun.
Y: O wi’n gwybod, mae’r llwynog yn erbyn y wal yn troi cefen, a wedyn ma pawb yn cripio lan, a pan mae’r llwynog yn troi rownd...
P2: Ma nhw’n gorfod stopo’n stond.
Y: Ardderchog da iawn ti. Oes rhywbeth arall ti’n hoffi yn yr ysgol ****? Meddylia yn y dosbarth oes yna rywbeth ti’n hoffi gwneud? Neu tu allan?
P2: Mathemateg a ysgrifennu.
Y: Wyt ti! Mathemateg ac ysgrifennu, ti’n meddwl y galli di ddangos i fi yn y dosbarth wedyn ble wyt ti’n gwneud y pethe hyn?
P2: (nodio)
Y: Gwych, diolch i ti am ddod i siarad am dy lun hyfryd.

Ysgol 3 Plentyn 3
Y: Bore da ****, wyt ti wedi dod i siarad am dy lun hyfyrd heddi?
P3: Ydw. Dyma athrawes Miss *****.
Y: Dwed wrtha’i pam wyt ti wedi tynnu llun o Miss ****.
P3: Ymm ma hi’n ddoniol a...
Y: Ydy hi? Ydy hi’n dweud jôcs wrtho chi neu ydy hi’n edrych ar eich hol chi neu beth fydd hi’n gwneud?
P3: Wel, mae’n edrych ar ôl ni a mae’n hoffi jôcs ni, y plentyn yn gweud i fe.
Y: A ti wedi ysgrifennu fan hyn ei bod hi’n garedig iawn.Beth mae’n neud i fod yn garedig te?
P3: Wel...(meddwl) sai’n siŵr.
Y: So ti’n siŵr, wel dwed os wyt ti’n cwympo ar yr iard a fydd hi’n edrych ar dy ôl di?
P3: Ie os fi’n cwympo mae hi’n edrych ar ôl fi, ac os fi’n cal cwt fawr a ma fe’n gwaedu mae fe’n rhoi cottwn wool i fi. 
Y: Wel fi’n dli ar y llun hyn, yr holl galonau a chusanau. A beth sy’ gyda ti fan hyn?
P3: Enfys.
Y: Enfys, wyt ti’n hoffi rheiny hefyd
P: Ydw ma fe’n neud fi’n hapus.
Y:O hyfryd, diolch yn fawr i ti.

Ysgol 3 Plentyn 4
Y: Helo ****, dere i eistedd a diolch am ddod a dy lun hyfryd.
     Dwed wrtha’i pwy sydd yn dy lun di fan hyn?
P4: Ffrind fi *****.
Y: A mae ***** yn dy wneud di’n hapus achos mae e’n chwarae gyda ti.
P4: (nodio a gwenu) ni’n joio.
Y: Ife fe yw dy ffrind gore di?
P4: Ie.
Y: A beth wyt ti a *****’n chware te?
P4: Sai’n gwybod...
Y: Ydych chi’n chware...tu allan.
      Dere ni weld beth mae’n dweud fan hyn. Dwi’n hapus yn yr ysgol pan dwi’n gwario amser gyda ****. Dwi’n hapus oherwydd mae e’n ffrind da. 
Felly ble chi’n chwarae ti a *****?
P4: Yn gardd *****.
Y: Yn yr ardd. Ife?  Ardderchog. Diolch yn fawr iawn i ti.

Ysgol 4
Ardal agored yng nghanol yr ysgol, cyntedd lle gall eraill fynd a dod, un grŵp yn gweithio ymhellach draw gyda cynorthwywraig. Ymchwilydd a’r cyfranogwyr un am un.
Ysgol 4 Plentyn 1
Y: Wel bore da *****, wyt ti am ddod i siarad gyda fi am dy lun?
P1: ydw.
Y: Pwy yw’r rhain sy gyda ti fan hyn te?
P1: Ymm Elsa, ym froz, frozen
Y: Frozen.
P1: Ie frozen, jigso.
Y: Jigso frozen o reit ok?
     Beth sy’ gyda ti fan hyn nawr te...Mrs **** yn gwneud beth?
     Ydy hi’n gwneud ti’n hapus?
P1: Ie.
Y: Beth mae Mrs **** yn gwneud?
P1: Ym, neud fi’n hapus.
P1: Neud fi’n hapus, gwenu.
Y: Gwneud i ti wenu a joio, hyfyrd.
     A beth arall sy lan fan hyn gyda ni te? Rwy’n hoffi ...?
P1: Beic!
Y: Ww beic, a ti’n hoffi chwarae ar y beic wyt ti? A ble wyt ti’n hoffi chwarae ar y beic?
P1: Yn y mas tu fas.
Y: Mas tu fas ti’n hoffi chwarae ar y beic. Wel sbsial. A pwy sy’ gyda ti fan hyn?
P1: *****!
Y: A pwy yw *****?
P1: Ffrind fi.
Y: Frrind gore ti yw *****?
P1: Ie a *******.
Y: A beth ma ****** a ****** a ****** yn chwarae mas tu fas te?
P1: Rhedeg.
Y: Chware rhedeg y’ch chi.
P1: Ie.
Y: Hyfryd, a pwy sydd gyda ti fan hyn? (yn darllen) Mae ***** yn hoffi?
P1: Canu.
Y: Ti’n gallu canu can fach i fi Mali?
P1: Naaaa.
Y: Mi welais Jac y do..
P1: Na, dim canu heddiw.
Y: Ok, beth sydd gyda ti ddiwethaf yma te?
P1: Cardigan!
Y: Cardigan?
P1: Ie fi wishgo fe da ffroc.
Y: A ru’n peth a fi’n gwisgo cardigan heddiw.
P1: Ie.
Y: I gadw’n dwym ynte fe?
P1: Ie
Y: Nawr te **** yn yr ysgol beth ti’n hoffi gwneud gore?
P1: Ymmm,
Y: ife chware beic, neud jigsos...
P1: Neud jigsos a hwnna.
Y: Wel, ***** diolch yn fawr iawn i ti am ddod i siarad am dy lun hyfryd.

Ysgol 4 Plentyn 2
Y: Bore da, ti’n dod i gael sgwrs gyda fi am dy lun?
P2: Ydw.
Y: Nawr te pwy yw hwn fan hyn?
P2: Fi
Y: Ti yw honna gyda’r gwallt pert hyn. Hyfryd
     Beth wyt ti wedi rhoi lawr fan hyn dwed ****?
P2: Swing.
Y: Siglen. Ti’n hoffi siglen wyt ti? Pam wyt ti’n hoffi siglen?
P2: Achos fi swingo ar fe.
Y: A ti’n mynd nol a mlaen a nol a mlaen, a ma hwnna’n hala ti deimlo’n hapus?
    Reit nawr te’, beth sy’ gyda ti fan hyn?
P2: Canu.
Y: Canu. Pa pa ganeuon ti’n hoffi canu te?
P2: Ymm Jiwbilate.
Y: A dyna beth ti’n hoffi? Yn y neuadd ti’n canu? Ydy pawb yn y neuadd pan chi’n canu?
P2 (nodio)
Y: A y’ch chi’n ishte a ma rhywun yn chwarae’r piano? Ie? Yn y gwasanaeth?
     A beth sy’ gyda ni fan hyn te?
P2: Lego.
Y: Lego, ti’n gwybod beth, fi’n hoffi lego hefyd, beth wyt ti’n hoffi gwneud o lego? Beth fyddi di’n adeiladu?
P2: Ie, roced a tŷ.
Y: Roced a tŷ.
P2: A garej.
Y: Ydyn nhw’n rhai mowr neu rhai bach?
P2: Rhai bach.
Y: Ma hwnna’n ffantastic a wyt ti’n hoffi gwneud rhai gwahanol lliw neu un lliw?
P2. Lot o lliw.
Y: Pwy sy fan hyn gyda ti?
P2: Na ***** hwnna ***** hwnna *******,ffrindie fi, ***** ddim yma heddiw.
Y: O diar ydy hi’n dost, o dyna drueni.
P2: A dyma Mrs *****.
Y: Mrs *****, pwy sy gyda ti fanna. 
P2: Mrs ***** a Mrs ******.
Y: A pam wyt ti wedi rhoi nhw fanna?
P2: Achos nhw’n neud fi’n hapus.
Y: Beth ma nhw’n neud i dy wneud di’n hapus?
P2: Neud gwaith gyda fi.
Y: Neud gwaith gyda ti, a odyn nhw yn dweud da iawn***** ti wedi gwneud yn arbennig, ydyn nhw’n dweud fel na?
P2: Ie.
Y: Shwd wyt ti’n gwybod os wyt ti wedi gwneud gwaith da? Ydyn nhw’n dweud ardderchog *****
P2: Fi’n pump.
Y: A ti’n 5 oed, wel diolch yn fawr i ti.

Ysgol 4 Plentyn 3
Y: Diolch ***** am ddod i siarad gyda fi heddi. Dwed wrtha’i pwy yw hwn?
P3: Fi.
Y: Ti yw hwn. A rwy’n hoffi hwn y streipiau yma. Ai dyma dy hoff wisg di?
P3: (nodio)
Y: Dwed wrtha’i nawr te beth yw’r pethe hyn sy’n dy wneud di’n hapus.
P3: Chwarae gyda ffrindie.
Y: A pwy yw dy ffrindie di yn yr ysgol?
P3: *****.
Y: *****. A beth wyt ti a ***** yn hoffi chwarae?
P3: Hide & seek.
Y: O ti’n gwybod beth na gem dda.
     A pwy sy’n mynd i guddio a pwy sy’n chwilio?
P3: Fi’n cuddio a ma ***** yn chwilio.
Y: Reit a fel na chi’n gwneud fwya.
     Beth sy’ da ti fan hyn nawr te?
P3: Peintio.
Y: Ma peintio’n gwneud ti’n hapus? Pa fath o bethe ti’n hoffi peintio?
P3: Fi a ***** yn y parc.
Y: O hyfryd. Hyfryd. A pwy sydd fan hyn?
P3: Miss ******
Y: Ife Miss **** yw dy athrawes di?
P3: (nodio) 
Y: A ydyw hi’n gwneud i ti deimlo’n hapus?
P3: (nodio)
Y: Beth mae Miss **** yn gwneud?
P3: Ymmm
Y: Ydy hi’n gwneud pethe diddorol? Ydy hi’n dweud jôcs ambell waith?
P3: (nodio)
Y: Beth sy’ gyda ni fan hyn?
P3: Ymarfer corff.
Y: Neud ymarfer corff, a ble y’ch chi’n gwneud ymarfer corff?  Yn y neuadd?
P3: (nodio)
Y: Pa fath o bethe y’ch chi’n neud, rhedeg? Neidio?
P3: A mynd ar y climbing frame.
Y: Waw, ydych chi! Ti’n ofalus ofalus?
P3: (nodio)...
Y: beth sy gyda ti fan hyn, chwarae...
P3: Chwarae ar yr ipads.
Y: Ti’n hoffi chwarae ar yr ipads wyt ti? Pa fath o bethe wyt ti’n hoffi chwarae ar yr ipads?

P3: Cyw a Tric a Chlic.
Y: Tric a Chlic hefyd, dwi’n falch i glywed ‘na.
    A beth sy gyda ti ddiwethaf fan hyn?
P3: Bwyta bwyd.
Y: Oo a oes bwyd ffein i gael yma? Ydy e’n flasus, flasus? Beth yw dy hoff ginio di?
P3: Fish & Chips
Y: A fi hefyd, grêt diolch yn fawr iawn i ti *****.

Ysgol 4 Plentyn 4
Y: Helo *****, nawr te dwed wrtha’i am yr holl bethe hyn sy’n dy wneud di’n hapus.
P4: Ffrindiau.
Y: Ww pwy yw dy ffrindiau di te?
P4: **** a *****.
Y: A beth wyt ti a ****** a ****** yn gwneud yn yr ysgol sy’n gwneud ti’n hapus?
P4: Chwarae mas tu fas.
Y: Sbesial, reit..
P4: Llyfr.
Y: Oes hoff lyfr gyda ti?
P4: Ymmm....Sali Mali.
Y: O sbesial a Jac y jwc ie? Iawn.
P4: (nodio a gwenu), laptop.
Y: beth wyt ti’n gwneud ar y laptop wedyn te?
P4: Gwneud lluniau.
Y: Neis iawn.
P4: ipad.
Y: A beth wyt ti’n gwneud ar yr ipad?
P4: Chwarae gem.
Y: A sut wyt ti’n teimlo pan wyt ti’n chwarae gem ar yr ipad?
P4: Hapus.
Y: Hapus, sbecial.
P4: Briciau..
Y: Www a ife lego neu duplo?
P4: Lego.
Y: A beth wyt ti’n adeiladu o’r lego?
P4: Ymmm....ty.
Y: Neis iawn diolch yn fawr.
P4: Ym gweithio.
Y: Wyt ti’n hoffi gweithio? Ysgrifennu? Neu Symiau?
P4: Ydy?  Mam, mynd i tŷ Nan, bwyta ffrwythau.
Y: Wyt ti’n cael ffrwythau yn yr ysgol?
P4: A cinio ysgol.
Y: Oes cinio ysgol blasus gyda chi?
P4: Ydy.
Y: Beth yw dy hoff ginio ysgol di?
P4: Pysgodyn.
Y: O ti’n gwybod beth, dyna ddwedodd **** hefyd ei fod yn hoffi pysgodyn a sglodion.
   Sbesial, diolch yn fawr i ti *****.

